ועדת המשנה למאבק בסחר בנשים ובזנות, כנסת 20, פרוטוקול מספר 11, 2017-01-10 12:00

עליזה לביא: צהריים טובים.

עליזה לביא: אנחנו כאן מתכנסים לישיבה במסגרת ועדת המשנה למאבק בסחר בנשים ובזנות.

עליזה לביא: היום יום שלישי, י"ב בטבת, תשע"ז, 10.1.2017.

עליזה לביא: הנושא שלנו היום - - - אנחנו מבקשים לעסוק היום בנושא של פרסום זנות, מיגור תופעת כרטיסי הזנות שזרוקים ברחובות שלנו.

עליזה לביא: בדיונים הקודמים הזכרנו ודיברנו וביקשנו לייחד לנושא הזה דיון נפרד.

עליזה לביא: בעיה כואבת, מתמשכת שהגיע הזמן לשים לה סוף.

עליזה לביא: כל מי שמסתובבים בתל אביב מכירים את התופעה הזאת של פליירים ושל כרטיסי הזנות.

עליזה לביא: הם מחכים לנו בכל מקום, על הרכב, על השמשה, הם פזורים ברחובות העיר.

עליזה לביא: יש אזורים שזה ממש שטיח, שאי אפשר לעבור, לחצות את הכביש, ללכת על המדרכה בלי לראות את הפרסומים המאוד צבעוניים הללו של שירותי המין, חלקם במסווה, חלקם באופן גלוי.

עליזה לביא: בעצם הרבה פעמים זה נראה כל כך טבעי כמו גשם שירד מהשמים והתרגלנו לזה ואנחנו לא רואים.

עליזה לביא: זה חלק מהנוף העירוני של העיר תל אביב.

עליזה לביא: זה מטרד חברתי, זו פגיעה מתמשכת, זה לכלוך ברחוב, זה מזהם את המרחב הציבורי שלנו וזה בניגוד לחוק.

עליזה לביא: זה בניגוד לחוק.

עליזה לביא: בניגוד לשנים קודמות שבהן עסקו, דיברו על הנושא הזה זה לא היה בניגוד לחוק, אבל היום זה בניגוד לחוק.

עליזה לביא: האיסור על פרסום זנות, סעיף 205 א' לחוק העונשין – זנות קטין, וסעיף 205 ג' לחוק העונשין – זנות בגיר, הוא חדש יחסית.

עליזה לביא: התיקון לחוק העונשין שקובע שלוש שנות מאסר על פרסום זנות בגיר התקבל רק בשנת 2011.

עליזה לביא: והתיקון הזה שהיה כאן בוועדה הזאת היווה ציון דרך במאבק המתמשך, הארוך והמייסר נגד הזנות בישראל.

עליזה לביא: והוא הגיע מההבנה שפרסום שירותי זנות זו חוליה משמעותית בתעשיית הזנות והפרסום מעודד את הצריכה, עושה אותה טבעית, זמינה, קיימת ומביא אותה לפתחנו.

עליזה לביא: מביא אותה אל תוך החיים ומנגיש אותה לציבורים רבים, כאלה שגם לא הכירו ולא ידעו ולא הבינו איך לפנות ותורם תרומה משמעותית גדולה, ענקית לתעשיית הזאת.

עליזה לביא: גם למי שבאים לעסוק בה ונמצאים בה וגם, כמובן, לצרכנים.

עליזה לביא: וכשרוצים לאמץ ולטפל בחוק יודעים לעשות את זה.

עליזה לביא: אני לפני שנתיים שברתי את הרגל שלי ואני כל שנה מארגנת תיקון ליל שבועות בצוותא והייתי עם רגל שבורה והחבר'ה שלי עזרו לי וסחבו אותי מאזור המלונות ליד הים אל צוותא ברגל.

עליזה לביא: והאמת, פשוט נדהמתי לראות איך עיריית תל אביב לקחה על עצמה להנגיש.

עליזה לביא: כל המדרכות, חשבתי שיהיה נורא קשה, אבל כל המדרכות היו מונגשות.

עליזה לביא: מה שאני לא מורגלת לא בעיר שלי ולא במקומות אחרים, אבל העיר הזאת מונגשת.

עליזה לביא: היה קל לסחוב אותי על כיסא גלגלים אל צוותא בליל שבועות.

עליזה לביא: אבל כל הדרך ראיתי את הכרטיסים הללו.

עליזה לביא: הייתי יותר קרובה למדרכה ולכבישים וראיתי את זה.

עליזה לביא: שטיח אחד ארוך מאזור המלונות עד צוותא ושאלתי את עצמי איך זה יכול להיות שאף אחד לא עושה עם זה שום דבר.

עליזה לביא: אבל החוק, החוק, יש חוק, חברים, חברות, יש חוק, אבל הכרטיסים האלה מספרים את הסיפור שמתעלמים וזה בעצם מקום שעזבו, לא צריך לאכוף אותו.

עליזה לביא: והמסרים הללו שעולים מהכרטיסים עצמם, מחוסר הטיפול בהם, מההתעלמות של גורמי האכיפה ומי שאמור לטפל בזה בעיריית תל אביב בעצם נותנים לגיטימציה לתסיסה סביב הנושא הזה.

עליזה לביא: וכן, אין ספק, הסיפור הוא שנשים הן מודל יופי זנותי, דימויים שרצים על הכרטיסים הללו והסרסרות חוגגת ברחבי העיר תל אביב.

עליזה לביא: אז אין אכיפה ואין התייחסות ואולי יש גם הסכמה למציאות שאם זה מה שהציבור רוצה בוא ניתן את זה בצורה מאוד ברורה.

עליזה לביא: יש יותר זנות במדינת ישראל.

עליזה לביא: הדו"ח האחרון שאנחנו כולנו נחשפים אליו בכל דיון מלמד שיש עלייה בזנות במדינת ישראל, במנעד הגילאים, ילדים, ילדות, נערים, נערות, נשים, גברים.

עליזה לביא: יש יותר אנשים שנמצאים בזנות והכרטיסים הללו הם חלק משמעותי מהגדילה במספרים ובנתונים שמגיעים אלינו.

עליזה לביא: הפרסום הזה בולט משמעותית בעיר תל אביב.

עליזה לביא: יש מעט מאוד דיווחים על מקומות גיאוגרפים, ערים אחרות.

עליזה לביא: ודרשנו כמובן מנציגי עיריית תל אביב להגיע.

עליזה לביא: לצערי הרב, בתחילה קיבלנו סירוב וחוסר הגעה בתירוצים שונים ומשונים כאלה ואחרים (יום עיון וכולי).

עליזה לביא: לאחר מכן פנינו שוב בזימון אישי לראש עיריית תל אביב, חולדאי, ואני שמחה שנמצאים איתנו נציגי עיריית תל אביב.

עליזה לביא: אנחנו מבקשים לומר כאן בצורה ברורה וגלויה שמי שמפרסם זנות עבריין/עבריינית ומי שנותן לפרסם זנות גם נמצא בקטגוריה הזאת.

עליזה לביא: כי זאת חבלה במאמצים של כולנו למגר את תופעת הזנות במדינת ישראל.

עליזה לביא: ואני מקווה מאוד, מקווה מאוד שבאמת נראה שינוי.

עליזה לביא: כי כבר בנובמבר 2014 מודיעה עיריית תל אביב, והיא מודיעה את זה ב-2014 קרוב לשלוש שנים אחורה על שינוי במדיניות של העירייה עצמה בכל מה שקשור לטיפול במפיצי כרטיסי הביקור הקשורים בתעשיית הזנות ועל פעולה תקיפה.

עליזה לביא: אני מצטטת, השימוש היה "פעולה תקיפה של עיריית תל אביב נגד המפיצים".

עליזה לביא: וההודעה הזאת מתפרסמת אחרי הרבה מאוד שנים שבהן התחמקה עיריית תל אביב מלטפל בנושא הזה תוך הטלת אחריות על המשטרה.

עליזה לביא: אבל מאז הפרסומים על השינוי במדיניות הזאת לא ראינו שום שינוי משמעותי.

עליזה לביא: ונוכח גרירת הרגליים של הרשויות והאחריות ההדדית שהיא כמו כדור שרצה בין המשטרה לבין העירייה, חשוב לנו מאוד לכנס פה היום את כל הגורמים שנוגעים בדבר ושאמורים להסיר מהמרחב הציבורי שלנו את הטינופת הזאת בדמות הכרטיסים הללו שנמצאים בכל מקום.

עליזה לביא: להביא לכאן גם את נציגי עיריית תל אביב וגם האכיפה וגם מהייעוץ המשפטי וגם מהמשטרה וגם מהפרקליטות כדי להבין איך בעצם מטפלים בסוגייה הזאת ולמה אין אכיפה ואיך אנחנו ממגרים את התופעה הזאת.

עליזה לביא: אני מבקשת להציף את השאלות בראשית הדברים.

עליזה לביא: קודם כל על מי מוטלת האחריות, מה עושה עיריית תל אביב, מה עושה המשטרה, מה עושה הפרקליטות, מה קרה עם תיקי החקירה שנפתחו ואני אחרי זה גם אתן תצלומים.

עליזה לביא: כמה כתבי אישום הוגשו בנושא וגם – אני יודעת שיש פה דוברים שירצו לדבר על הנושא של פרסום בעיתונים.

עליזה לביא: אז לאחר שפתחתי אני חושבת שאנחנו נשמע כולנו את עיריית תל אביב, את תגובתה ונפתח דיון.

עליזה לביא: נתחיל בסרטון קצר ונעבור לעיריית תל אביב.

עליזה לביא: (הקרנת סרטון) תודה.

עליזה לביא: יאיר אמר, סגן מנהל אגף הפיקוח בעיריית תל אביב.

<יאיר אמר: שלום לכולם.

<יאיר אמר: קודם כל אני רוצה להתחיל ולומר, אני לא אחזור על זה שזו באמת תופעה מכוערת, אני חושב שאמרת את זה בצורה טובה וברורה.

<יאיר אמר: אנחנו רואים את זה בהחלט כתופעה שהיא מאוד מאוד מכוערת, בכל ההיבטים דרך אגב.

<יאיר אמר: אנחנו מסתכלים על זה אמנם בהיבט של הלכלוך של הרחובות ודווקא פה אני רוצה להתחיל, וחשוב להבהיר שלעירייה אין סמכות לאכוף את הנושא של הפרסום שהוא ברמה של חוק העונשין.

<יאיר אמר: כל מה שאנחנו אוכפים כעירייה זה את הנושא של השלכת אשפה לרחוב, מסתכם בזה, לא יותר.

<יאיר אמר: אין לנו סמכות לגשת ולהתמודד עם התופעה בכלים יותר רציניים.

<יאיר אמר: מה שאנחנו עושים כן עושים בתחום הזה – אנחנו מטפלים בזה ברמה המקומית, כשנתפס משליך של כרטיסים, ואנחנו לא תופסים הרבה לצערי כי זה באמת לחפש ולנסות להגיע לאותם מקומות ואת זה אנחנו עושים.

<יאיר אמר: כשאנחנו תופסים את אותו משליך אנחנו מזמינים את המשטרה וזה גם לא דבר שהוא מובן מאליו.

<יאיר אמר: בעבר השיתוף פעולה לא היה קיים עם המשטרה.

<יאיר אמר: היום קיים שיתוף פעולה, מגיעה המשטרה, אותו אדם שנתפס משליך מעוכב לתחנה.

<יאיר אמר: הוא נחקר על הנושא של הפרסום האסור, אנחנו רק הגורם שמביא אותו לשם.

<יאיר אמר: אנחנו מצידנו פותחים בהליכים ומגבשים חומר ראיות, מגישים אותו למחלקה המשפטית שלנו ולמעשה זה עובר פה שני מסלולים: מסלול אחד - - -

עליזה לביא: כמה מקרים כאלה היו שתפסתם?

<יאיר אמר: אני מדבר על סדר גודל של 30 מקרים, מתוכם - - -

עליזה לביא: בכמה זמן?

<יאיר אמר: בתקופה של שנתיים שלוש.

<יאיר אמר: שהתחלנו להתייחס לזה ברמה שאנחנו מבינים והבנו שהתופעה היא תופעה דיי נרחבת.

<יאיר אמר: מה שחשוב מבחינתנו כרגע להבהיר פה וחשוב לשים את זה על השולחן, העירייה היא לא הגורם שיכול לאכוף את זה ברמה של חוק העונשין.

<יאיר אמר: אנחנו מוכנים להירתם, אנחנו בשיתוף פעולה עם המשטרה, אנחנו מוכנים לעשות הכל כדי להיות חלק בתהליך הזה, אבל אנחנו לא הגורם העיקרי.

<יאיר אמר: אני רוצה להתייחס גם לעוד נושא.

<יאיר אמר: הרי מישהו מדפיס את הכרטיסים האלה.

<יאיר אמר: אין בחוק התייחסות גם לנושא של הדפסה.

עאידה תומא סלימאן: יש ניסיון להתייחס.

<יאיר אמר: החוק מדבר על פרסום אסור.

<יאיר אמר: הוא לא מטיל אחריות על מי שמדפיס את הכרטיסים.

<יאיר אמר: וסתם לצורך העניין, אם היה איסור כזה בחוק היינו מגיעים לבתי הדפוס, עושים ביקורות ביחד עם משטרה על בתי הדפוס, יכול להיות שגם היינו פונים למישור של רישוי של אותו בית דפוס.

<יאיר אמר: זאת אומרת, צריך לחשוב על כל מיני תהליכים שהם תהליכים נוספים.

<יאיר אמר: ואני אומר גם יותר מזה, אנחנו ניסינו גם לאכוף את חוק הניקיון בדרך שהיינו לוקחים כרטיס, מתקשרים לאותו מקום.

<יאיר אמר: אתה מתקשר לאותו מקום הוא נותן לך את כל האינפורמציה, לא צריך הרבה.

<יאיר אמר: אתה מגיע לאותו מקום, אבל מסתבר שלפי חוק הניקיון אני לא יכול להאשים את מי שפתח לי את הדלת באותו בית בושת או באותו מכון עיסוי ולהגיד לו "אתה השלכת את האשפה", כי החוק מחייב אותי לראות אותו משליך את האשפה.

<יאיר אמר: זאת אומרת גם צריך פה מעורבות של הליך של חקירה.

<יאיר אמר: לחקור אותו, לזמן אותו.

<יאיר אמר: יש גם תיקים בפרקליטות.

<יאיר אמר: היינו בדיון אחרון עם המשטרה, מסתבר שיש 8-10 תיקים שהם בפרקליטות או בתביעות המשטרתיות, לא יודע איזה גורם בדיוק מטפל.

<יאיר אמר: השאלה גם מה יעשו עם אותם תיקים.

<יאיר אמר: לא בטוח שזה יהיה במאזן החשיבות כן להגיש את הכתבי אישום.

<יאיר אמר: זאת אומרת, גם על זה צריך לחשוב ואני מניח שיתייחסו לזה פה.

<יאיר אמר: אם יגישו כתבי אישום בהיבט הזה, ביחד עם ההליכים שלנו, שתי מחלקות, שתי תביעות שונות שפועלות במקום להיות ביחד אולי - - -

עליזה לביא: אבל מבחינת פרקטית מאז שאמרתם את האמירה שלכם ב-2014 יש יותר פקחים, יש יותר אנשים מטעמכם שמסתובבים באזורים הללו, יש יותר ניקיון, מה שיניתם?

<יאיר אמר: בוודאי, בוודאי.

<יאיר אמר: כל גופי האכיפה שבעיר תל אביב מחוברים לנושא הזה.

<יאיר אמר: כל גופי האכיפה וגם אני אמנם לא מייצג את המשטרה, אבל גם המשטרה מחוברת.

<יאיר אמר: בעבר זה לא היה - - -

עליזה לביא: מה זה בוודאי, יש יותר פקחים שתפקידם - - -

<יאיר אמר: התפקיד של הפקח הוא רב תכליתי, אין פקח שמתעסק אך ורק בזה, מתעסקים בהמון נושאים.

<יאיר אמר: אבל אנחנו מכווני מטרה.

<יאיר אמר: ברגע שאדם כזה נתפס ורואים אותו עובר ומשליך עוצרים הכל, תופסים אותו, מזמינים את המשטרה, מעכבים אותו לתחנה.

<יאיר אמר: אבל הם לא הגורם באמת שמשפיע.

<יאיר אמר: זה אותם אנשים שמקבלים שכר רק לחלק את הכרטיסים.

<יאיר אמר: אנחנו לא מגיעים עדיין לאותם גורמים ששולחים אותם, לאותם גורמים שמפרסמים את זה באמת.

<יאיר אמר: אלה רק השליחים, עם כל הכבוד.

<יאיר אמר: מה שאני בא ואומר לסיכום מבחינתנו כעירייה, אנחנו נעשה הכל, אנחנו נמשיך ואנחנו נתגבר את הנוכחות שלנו.

<יאיר אמר: דרך אגב זה לא רק בחוף הים, זו תופעה שהיא רחבה בכל אזורי הבילוי בעיר.

<יאיר אמר: זה לא מיוחד רק לאזור בתי המלון או אלנבי או הירקון.

<יאיר אמר: אנחנו מקדישים לזה דיי מאמצים, צריך פה לקחת צעד אחד קדימה.

<יאיר אמר: צריך להגיע לאותם מקומות שעוסקים בתחום הזה ולהבהיר להם שמי שממשיך לחלק יסגר.

<יאיר אמר: אולי כאן יבוא מזור, אבל זה בהיבט של תחום של טיפול של חוקי המוסר, של חוקי העונשין, אנחנו מוכנים להירתם.

<יאיר אמר: אנחנו מוכנים ואנחנו אומרים את זה ואנחנו בדיונים בנושא ואני מאמין גם שנגיע לזה, אבל זאת האמירה שלנו כאן.

<יאיר אמר: אנחנו מוכנים לעשות הכל, הכלים שלנו מאוד מאוד מוגבלים כעירייה.

<יאיר אמר: אין לנו סמכות חקירה.

עליזה לביא: כן.

עליזה לביא: מי שמובילה חוק בעניין זאת יו"ר הוועדה בנושא של הכרטיסים, אני יודעת שאת גם צריכה לצאת אז בבקשה.

עאידה תומא סלימאן: תודה.

עאידה תומא סלימאן: כמובן אני מברכת על זה שאת עוקבת על הנושא.

עאידה תומא סלימאן: אם זכור לך היושבת ראש, בתחילת הקדנציה הזו אני ניהלתי את הדיונים בנושא זנות ואחת הבעיות העיקריות גם כשהלכנו להצטרף לתביעה בבית משפט בתל אביב כדי לסגור את אחד המועדונים, כשיצאנו מצאנו את הכרטיסים על המכוניות שלנו.

עאידה תומא סלימאן: אנחנו שחיכינו בפנים.

עאידה תומא סלימאן: אני חושבת כמי שמגיעה מעכו שלא דומה בכלל לתל אביב ואין לנו את הכרטיסים האלה הייתי בהלם מהסדר גודל של הכרטיסים.

עאידה תומא סלימאן: הצעת החוק שהגשתי ושהועלתה בכנסת לפני שבועיים מתייחסת לנושא של בתי דפוס וגם כל סוגי המכינים.

עאידה תומא סלימאן: כלומר, גם גרפיקאים שמכינים את הכרטיסים האלה ואת הפליירים האלה שיהיה ברור שהם עוברים על החוק ולנסות לאכוף באמת כדי להעניש כל מי שמכין דבר כזה.

עאידה תומא סלימאן: לצערי הרב, ועדת השרים לא אישרה את הצעת החוק הזו ולא תמכה בה- - -

מרב מיכאלי: אבל לא היה שם תשובה והצבעה - - -

עאידה תומא סלימאן: לא, לא, לא.

עאידה תומא סלימאן: בסופו של דבר אני לא עשיתי את ההצבעה.

עאידה תומא סלימאן: לא העליתי את זה כי לא רציתי שיפילו את הצעת החוק ויש ערר ממשרד לביטחון פנים בגלל שהם מאוד - - -

עליזה לביא: השר לביטחון פנים הגיש ערר.

עאידה תומא סלימאן: השר מאוד רצה את זה, השר חושב שזה- - -

עליזה לביא: השר בעד - - -

עאידה תומא סלימאן: משרד המשפטים מתנגד ואני תיכף, אני יודעת כבר מה הסיבות, לא משכנעות - - -

מרב מיכאלי: פגיעה בחופש העיסוק בטח.

עאידה תומא סלימאן: לא, לא, לא.

עליזה לביא: אז רגע, רגע תיכף נשמע.

עאידה תומא סלימאן: הסיבה שהם נתנו בעיקר זה שזה יוצר הסדר שלילי כלומר, יש - - - סליחה זה מה שנאמר לי, אם יש לכם סיבה אחרת אשמח לשמוע.

עאידה תומא סלימאן: אבל נאמר שממילא קיימת אכיפה.

עאידה תומא סלימאן: אני אומרת לכם, האכיפה ששמעתי עליה זה כמה תיקים שאפשר לספור אותם על יד אחת, זאת לא אכיפה.

עאידה תומא סלימאן: קודם כל, מי שעוסק בדברים האלה צריך לדעת שהחוק אומר במפורש שהוא עובר על החוק.

עאידה תומא סלימאן: לא צריך לקבוע את זה על פי הפרשנות של פרקליטה זו או פרקליט כזה, אלא צריך שיהיה ברור בתוך החוק שמי שעושה את העבירה הזו הוא אכן עושה עבירה כדי שהציבור יידע.

עליזה לביא: בוא נשמע רגע את תשובת משרד המשפטים למה אתם מתנגדים.

עליזה לביא: נעה לוזנר ממשרד המשפטים, עורכת הדין, בבקשה.

<נעה לוזנר: תודה.

<נעה לוזנר: הסיבה העיקרית להתנגדות היא שכבר היום החוק חל גם על מקרים כאלה לא רק - - -

יהודה גליק: מבחן התוצאה שזה לא עוזר.

יהודה גליק: מה זה החוק חל הזה, אז עובדה שזה לא עוזר.

יהודה גליק: התשובה הזאת פשוט אני לא יודע איך אפשר להגיד אותה.

<נעה לוזנר: אז אני אומרת שהחוק חל וכבר הוגשו כתבי אישום ורחלי מפרקליטות המדינה כאן יכולה להתייחס - - -

עליזה לביא: כמה?

<נעה לוזנר: הוגשו כתבי אישום גם נגד גרפיקאים וגם נגד בעל בית דפוס.

יהודה גליק: אז מה אכפת לך שתהיה עוד הצעת חוק.

עליזה לביא: אני אגיד לכם מה הנתונים.

עליזה לביא: הנתונים הם ב-2011, 10, 2012, 68, 2013, 58, 2015, 49.

עליזה לביא: מספר תיקי חקירה שנתפתחו מאז התיקון לחוק בשנת 2011.

עליזה לביא: אלו המספרים העלובים שלא מתכתבים עם השטיחים שמכסים - - -

עאידה תומא סלימאן: את מדברת על תיק אחד נגד בית דפוס והמשטרה אמרה באופן הכי ברור: כשזה לא כתוב באופן ברור בתוך החוק זה נתון לפרשנות - - -

עליזה לביא: זו התשובה שעונה על מה שמספרים בשטח.

עאידה תומא סלימאן: הדבר השני שהם בעצמם צריכים את הסעיף הזה כדי לתכנן אכיפה פרואקטיבית.

עאידה תומא סלימאן: לא במקרה נופל בידיים שלהם.

<נעה לוזנר: אני אשמח רגע להתייחס להצעת החוק באופן מסודר ואחר כך לעניינים של אכיפה, המשטרה והפרקליטות - - -

יהודה גליק: אבל אותנו לא מעניין הכתבי אישום, אותנו מעניין הרחוב.

יהודה גליק: אי אפשר ללכת ברחוב שם זה בלתי אפשרי.

<נעה לוזנר: אז אני רוצה להתייחס להצעת החוק ואחר כך אני מציעה - - -

עליזה לביא: אז תתייחסי להצעת החוק, תסבירי למה אתם מתנגדים ואחרי זה ניתן לך את רשות הדיבור.

<נעה לוזנר: אז לגבי הצעת החוק הסיבה העיקרית זה לא השאלה של ההסדר השלילי זה העניין שכבר היום החוק חל על זה וכך גם בעבירות - - -

עליזה לביא: איזה חוק?

עליזה לביא: תסבירי לנו איזה חוק.

<נעה לוזנר: חוק העונשין.

עליזה לביא: איך?

<נעה לוזנר: העבירה של פרסום סעיף 205, הפרסום שירותי זנות גם של בגיר וגם של קטין.

<נעה לוזנר: התפיסה היום היא שזה חל גם על מי שמבצע - - -

עליזה לביא: אבל שמעת עכשיו את הדברים של עיריית תל אביב והוא אומר אני לא יכול.

<נעה לוזנר: הפרקליטות נמצאת כאן והפרקליטות הגישה כתבי אישום גם נגד - - -

עליזה לביא: כמה?

עליזה לביא: אחד בחמש שנים?

<רחלי זוארץ לוי: שניה אני אכנס לדבריה של נעה, סליחה שאני מתפרצת לדברים.

<רחלי זוארץ לוי: שמי רחלי זוארץ לוי, אני פרקליטה במחלקה הפלילית בפרקליטות המדינה, שלום.

<רחלי זוארץ לוי: אני רוצה לערוך הפרדה.

<רחלי זוארץ לוי: מה שעיריית תל אביב מדברים עליה זה חוק העזר העירוני.

<רחלי זוארץ לוי: חוק העזר העירוני מדבר על השלכת פסולת וזה באמת המגבלות שבמסגרתו יכולה העירייה לפעול.

<רחלי זוארץ לוי: זה עניין אחד.

<רחלי זוארץ לוי: העניין האחר הוא חוק העונשין שבאמת חוק העונשין אוסר על פרסום שירותי זנות בסעיף 205 ג' לגבי בגיר ו-א' לגבי קטין ובמסגרתו, איך שאנחנו פירשנו את הדברים, הפרקליטות, וכך פעלנו, ובית המשפט קיבל את העמדה שלנו כי היו הרשעות בתיק בננה שאותו הוועדה מכירה כי הוא הוצג כבר בעבר בתיק עיתון בננה שבמסגרתו הוגשו שלושה כתבי אישום נגד כל המעורבים בשרשרת של הפרסום: הגרפיקאים, בעל בית הדפוס, המפיצים, בעלי העיתון.

<רחלי זוארץ לוי: זאת אומרת, אנחנו פירשנו את המפרסם שירותי זנות את כל הגורמים המעורבים בשרשרת הפרסום וההפצה.

<רחלי זוארץ לוי: לכן - - -

זאב בנימין בגין: איפה את מבינה את הבעיה אם ככה או שאין בעיה?

זאב בנימין בגין: יכול להיות שהיא באכיפה אבל אם את יכולה להסביר.

<רחלי זוארץ לוי: לא.

<רחלי זוארץ לוי: זאת התשובה איך אנחנו מפרשים את החוק הקיים והשתמשנו - - -

עליזה לביא: רגע, יש לכם תיקי פ.א.

עליזה לביא: שמחכים?

עליזה לביא: אנשים מבינים בכלל את מה שאת אומרת?

עליזה לביא: יש תיקי פ.א.

עליזה לביא: אצלך?

<רחלי זוארץ לוי: יש לנו תיקי פ.א.

<רחלי זוארץ לוי: על פרסום אין לנו נגד בתי הדפוס.

עאידה תומא סלימאן: אוקיי, למה?

שולי מועלם-רפאלי: כי המשטרה לא מעבירה לכם המלצות - - -

עליזה לביא: תקשיבי טוב מה אמר הנציג מעיריית תל אביב ומה תיכף תגיד גם המשטרה ותביני שיש פה לקונה גם במה שאת מפרשת ומה שהציבור יודע, מודע, מכיר.

<רחלי זוארץ לוי: עוד משפט אחד אני אומר.

<רחלי זוארץ לוי: ככל שהמשטרה סבורה שהחוק כפי שהוא מחוקק היום לא מכיל - - -

שולי מועלם-רפאלי: רחלי בעניין הזה המשטרה סגורה - - -

<רחלי זוארץ לוי: חברת הכנסת, שולי מועלם, כי בעבר המשטרה פנתה אלינו בשאלה איך אתם מפרשים את זה והאם תגישו כתבי אישום והוכחנו שהגשנו.

<רחלי זוארץ לוי: אז ככל שהם חושבים אחרת, שיוועצו בנו.

<רחלי זוארץ לוי: אם באמת ראשי המערכות יסברו - - -

עאידה תומא סלימאן: ואת לא חושבת שהציבור צריך לדעת שהוא עובר על החוק ?

<רחלי זוארץ לוי: הוא עובר על החוק - - -

עליזה לביא: חברת הכנסת, מרב מיכאלי ואחרי זה גבי לסקי.

מרב מיכאלי: אני רוצה לספר לך רחלי, תעיד פה חברת הכנסת, עאידה תומא סלימאן, שאני ניגשתי אליה במליאת הכנסת ואמרתי לה, אני מבינה שיש לך הצעת חוק שהופכת את בתי הדפוס לספציפית אחראים פלילית לפרסום זנות אם בהדפסה ושאר השרשרת, תגישי אותה.

מרב מיכאלי: היא אמרה לי, למה יש לך הצעת חוק, אמרתי לה לא, אבל השר לביטחון פנים אמר לי בתשובה לשאלתי למה לא קורה שום דבר עם המיגור של כרטיסי הזנות, שזאת אחת החוליות החסרות לו בשרשרת החקיקה כדי להיות יכול לאכוף את מיגור כרטיסי הזנות.

מרב מיכאלי: עכשיו אני אגיד וברשותך, אני לא אדבר פעמיים כי אני כבר אשתמש בזה, ולכן, את יודעת מה, אפילו לא.

מרב מיכאלי: עכשיו, זה באמת, סליחה שאני אומרת, אבל הממשלה פשוט עובדת בצורה מקוממת ביותר.

מרב מיכאלי: זה לא יכול להיות שהשר לביטחון פנים הביא בתשובתו לשאלתי למה לא נאכף כי הוא לפני שנה וחצי בתשובה לשאילתה התחייב לעשות מבצע גדול ולאכוף וזה וזה.

מרב מיכאלי: וכשבאתי אחרי שנה ורבע ואמרתי מה קורה עם המבצע הגדול, לא קרה כלום אז הדרג המקצועי שלו כתב לו את התשובה שבה הוא אמר שחסרה לנו חקיקה שתאפשר לנו לאכוף את זה על בתי דפוס ועל גרפיקאים וכולי.

מרב מיכאלי: אז זה לא יכול להיות שיש כזה נתק בין משרד המשפטים לבין משרד לביטחון פנים.

מרב מיכאלי: זה פשוט דבר בלתי נסבל.

מרב מיכאלי: באמת, זה דבר הזוי, שככה עובדת הממשלה.

מרב מיכאלי: באמת פשוט דבר הזוי.

עליזה לביא: אז לצורך כך אנחנו - - -

זאב בנימין בגין: ידועה לכם עמדת המשרד לביטחון פנים בעניין הזה?

זאב בנימין בגין: היה דיון כזה?

<נעה לוזנר: כן.

<נעה לוזנר: ידועה לנו עמדת משרד לביטחון פנים.

<נעה לוזנר: דיברנו איתם גם לפני ועדת שרים ובאמת לא הסכמנו על הנקודה הזאת.

<נעה לוזנר: אני רוצה אבל לציין שגם בעבירות אחרות שהן עבירות של פרסום כמו נגיד הסתה לטרור והסתה לגזענות שאף אחד לא יטען שזה עבירות שהן פחות חמורות לא כתוב שם את מי שמכין או את מי שמעתיק או את מי שמדפיס את הפרסום בגלל שההנחה היא שזה ממילא נכנס.

<נעה לוזנר: במעבר על עבירות, ועשינו בדיקה כזו יסודית, במעבר על כלל העבירות שהן רלוונטיות לעניינים של פרסום והפצה יש - - -

עאידה תומא סלימאן: זה ההסבר השלילי שדיברתם עליו.

<נעה לוזנר: נכון.

<נעה לוזנר: זו הסיבה השנייה.

<נעה לוזנר: אלה שתי סיבות משלימות.

<נעה לוזנר: ובאמת, בעניין הזה אנחנו חוששים שאם נתקן את העבירה הזו - - -

עאידה תומא סלימאן: תתקנו גם בחוקים האחרים.

עאידה תומא סלימאן: אין לי בעיה.

<נעה לוזנר: אבל אנחנו לא חושבים שצריך לתקן משהו שהוא לא שבור.

<נעה לוזנר: אנחנו חושבים שכבר היום זה חל וכמו שרחלי אמרה, הוגשו כתבי אישום בעניין הזה.

עאידה תומא סלימאן: כמה הוגשו - - - כתב אישום אחד.

עליזה לביא: תודה למשרד המשפטים - - - חברת מועצת עיריית תל אביב, עורכת הדין גבי לסקי, בבקשה.

<גבריאלה לסקי שוץ: אני באמת רוצה להתייחס לנושא של החקיקה אבל רק חייבת חוב לתושבות ותושבי העיר שלי, תל אביב יפו, שהם אלה שהכינו את הסרטון הזה.

<גבריאלה לסקי שוץ: זה סרטון של תושבים, של קהילה שכל יום צריכים להתמודד עם זה.

<גבריאלה לסקי שוץ: ובשרשרת של הפגיעה בכבודן של נשים וברווחים שעושים הסרסורים על חשבון פגיעה בגוף של הנשים אז יש גם נפגעים אחרים שזה תושבים, תושבות, ילדי העיר שצריכים לדרוך על נשים כל יום.

<גבריאלה לסקי שוץ: אז באמת אני חבה להם חוב גדול של תודה שהם באמת מתעסקים בנושא.

<גבריאלה לסקי שוץ: לפני כשבועיים היינו צריכים להיפגש עם מפכ"ל המשטרה.

<גבריאלה לסקי שוץ: במקום המפכ"ל נפגשנו עם מני יצחקי, ראש אגף המודיעין.

<גבריאלה לסקי שוץ: הוא אמר שהוא עכשיו לוקח על עצמו להתחיל לטפל בנושא הזה מלמעלה הוא לקח גם את הסרטון ומתחיל להעביר את זה לכל היחידות ונותן הנחיות לפעולה מסודרת.

<גבריאלה לסקי שוץ: אני מקווה שזה גם עובר לשטח.

<גבריאלה לסקי שוץ: אבל באופן ספציפי לעניין החקיקה.

<גבריאלה לסקי שוץ: זה לא נכון מה שנאמר פה על ידי משרד המשפטים.

<גבריאלה לסקי שוץ: סעיף 214 לחוק העונשין קובע לגבי פרסום והצגת תועבה, קובע באופן מפורש בסעיף א': העושה אחד מאלו דינו מאסר שלוש שנים, מפרסם פרסום תועבה או מכינו לצרכי פרסום, זאת אומרת שכמה סעיפים למטה יש לי התייחסות קונקרטית למכין לפרסום.

<גבריאלה לסקי שוץ: אז סעיף 205 שמדבר על פרסום זנות יכול פשוט להוסיף גם כן אם יש בעיה.

<גבריאלה לסקי שוץ: אם יש בעיה פשוט להוסיף גם כן את התיקון הזה של תועבה מי שמפרסם או מכינו לצרכי פרסום.

<גבריאלה לסקי שוץ: זה מה שצריך לעשות.

<גבריאלה לסקי שוץ: אז לא יכולים להגיד לי שזה קיים כשזה לא קיים וכמה סעיפים אחר כך יש לי את ההתייחסות הקונקרטית למכין.

עליזה לביא: זה קיים בסעיף ההוא ולא קיים בסעיף הזה וזה מה שחברת הכנסת, תומא סלימאן רוצה לתקן.

עליזה לביא: חברת הכנסת, שולי מועלם, בבקשה.

שולי מועלם-רפאלי: חברותינו ממשרד המשפטים, גברתי, אני מרגישה שיש איזה חוסר הבנה ששוב ושוב אנחנו נתקלים בו.

שולי מועלם-רפאלי: שיש פה שרשרת שלמה ויכול להיות שאתן צודקות שכשקוראים באופן יבש את החומר אז באמת אולי לא צריך וכבר יש, ובאמת בית המשפט קיבל את הפרשנות שלכם שהיא דבר גדול וחיובי.

שולי מועלם-רפאלי: ובכל זאת אני מנסה רגע לקחת אתכן צעד אחד קדימה.

שולי מועלם-רפאלי: כי שוב ושוב אנחנו שומעים מכם, חברינו במשרד המשפטים, שקצת, אני אגיד את זה, גם ביחס לחוק הגדול של הפללת לקוחות זנות אתם איפשהו מאחור בשעה שלא בשלה ובזה שאתם לא רואים את כל הדבר כמכלול שלם.

שולי מועלם-רפאלי: צריך את המלחמה הזאת לנהל מכל החלקים שלה.

שולי מועלם-רפאלי: אני לא חושבת שנכון היה - - - אני שוב, אני אמרתי את זה גם ביחס לחוק הפללת לקוחות זנות, איך יכול להיות שהראשונים שתומכים בו זה המשטרה והשר לביטחון פנים ולא אנשי משרד המשפטים.

שולי מועלם-רפאלי: איך יכול להיות?

עליזה לביא: זה יכול להיות כי בחוק הסרטונים, אני מזכירה לך, בחוק הסרטונים מי שהתנגד לחוק הסרטונים זה היה משרד המשפטים.

עליזה לביא: על אפכם וחמתכם חוקקנו את חוק הסרטונים.

עליזה לביא: זה שלא אוכפים את זה ועוד מעט הפרקליט יוציא תקנה זה משהו אחר.

עליזה לביא: הנחייה.

עליזה לביא: אתם לא אוכפים את זה.

עליזה לביא: בסדר, זה משהו אחר ונעשה על זה דיון.

עליזה לביא: אבל אני מזכירה לך גברתי, חברת הכנסת מועלם- - -

שולי מועלם-רפאלי: היינו פה ביחד, יש לומר.

עליזה לביא: בדיוק, שחוק הסרטונים - - - אז אתם מאוד עקביים יש לציין.

שולי מועלם-רפאלי: אני רוצה להגיד אמירה מאוד ברורה: עד שלא יהיה ברור בכל המערכות, ומכוון שאני חלק מהממשלה, ברשותכם, אני לא אגיד מה שמרב אמרה, אבל בנושא הזה יש אפשרות, בית המשפט קיבל את הפרשנות שלכם בואו תעדכנו את המשטרה ואת המשרד לביטחון פנים.

שולי מועלם-רפאלי: האם יכולה להיות מציאות שבה יש כזה נתק בין שני המשרדים הרלוונטיים למיגור זנות?

שולי מועלם-רפאלי: הקמנו ועדה בין משרדית על חוק הפללת לקוחות זנות ובדברים שכבר נמצאים בחוק אתם לא מעדכנים אחד את השני?

שולי מועלם-רפאלי: זה נשמע רע.

שולי מועלם-רפאלי: יש פה שרשרת שלמה - - -

מרב מיכאלי: זה לא נשמע רע, זה רע.

שולי מועלם-רפאלי: זה רע, זה נשמע רע.

שולי מועלם-רפאלי: צריך להפסיק את העניין הזה.

שולי מועלם-רפאלי: להפסיק למצוא למה לא, להתחיל להגיד למה כן.

שולי מועלם-רפאלי: אתם יודעים מה, ויש לי משהו להגיד לכם ועכשיו פה בפרקטיקה הפוליטית, אתם חושבים שלא צריך להעביר את הצעת החוק הזאת?

שולי מועלם-רפאלי: מצויין, יש פה חברת כנסת, יש פה המון אנשים שחושבים שצריך להעביר את הצעת החוק הזאת.

שולי מועלם-רפאלי: אל תתנו עמדה למשרד לביטחון פנים.

שולי מועלם-רפאלי: בואו תדברו עם חברת הכנסת למה לדעתכם לא צריך ותעשו את מה שהיא דורשת.

שולי מועלם-רפאלי: הרי לחברת הכנסת, עאידה תומא סלימאן, יש רזומה מכובד לפני שהיא הגיעה לפה.

שולי מועלם-רפאלי: לא החוק הזה מה שיוביל אותה בעיניים פקוחות לגן עדן.

שולי מועלם-רפאלי: דברים רבים ונוספים.

שולי מועלם-רפאלי: ואותו דבר על דברים אחרים.

שולי מועלם-רפאלי: התחושה היא שממשרד המשפטים יוצאת שוב ושוב איזשהי שמרנות, איזשהי קפיאה על השמרים, איזשהי התנגדות לראות בזנות הרבה יותר ממה שבסוף כאילו בציבור רואים בו.

שולי מועלם-רפאלי: זה הרבה יותר, זה שם, הכרטיסים האלה הם הדרך הראשונה.

שולי מועלם-רפאלי: הפרסום בעיתונים שמזמינים נשים נאות שמעוניינות בהכנסה מיידית.

שולי מועלם-רפאלי: חברים, אנחנו במלחמה.

עליזה לביא: תודה.

עליזה לביא: חבר הכנסת - - -

מרב מיכאלי: חברת הכנסת מועלם, רק לפרוטוקול את לא חברה בממשלה, את חברה בקואליציה.

מרב מיכאלי: יש הפרדת רשויות במדינת ישראל.

מרב מיכאלי: אולי כדאי ללמוד את הדבר הזה בחלק מעבודתנו הפרלמנטרית.

שולי מועלם-רפאלי: איך?

עאידה תומא סלימאן: מכל הדברים שהיא אמרה עלייך זה מה שאת זוכרת.

שולי מועלם-רפאלי: זהו, בדיוק.

עליזה לביא: אנחנו בדרך לגן עדן חברות.

עליזה לביא: חבר הכנסת, בגין, בבקשה.

זאב בנימין בגין: גברתי היושבת ראש, אני קצת מתקשה בגלל הלהט של הדיון באמת להבין.

זאב בנימין בגין: זאת אומרת, יכול להיות שיש תוצאה בקצה הצינור ואנחנו צריכים להתחקות אחר הסיבה.

זאב בנימין בגין: אם התרופה לתוצאה הקשה הזאת היא בתחום החקיקה, בתחום נוסח החוק, זה עניין אחד.

זאב בנימין בגין: אם היא בתחום האכיפה העירונית או המשטרתית זה עניין אחר.

זאב בנימין בגין: לא הצלחתי עד עתה לגבש עמדה או להבין איפה התרופה האמיתית.

זאב בנימין בגין: יש לי תחושה שיתכן שהתרופה איננה בנוסח החוק, אלא אם כן נשכנע, אנחנו כאן, שדרוש עוד תיקון יותר קטן או יותר גדול בנוסח הקיים.

זאב בנימין בגין: ההתרשמות שלי שהבעיה היא בעיה באכיפה לא מבחינת התיקים שכבר הוגשו, אלא בתפיסת העבריין או בכח האדם המוקדש לכך.

זאב בנימין בגין: יכול להיות שאנחנו מחמיצים את הדיון העיקרי שצריך לנהל ויתכן שאיננו במשרד המשפטים.

זאב בנימין בגין: תודה.

עליזה לביא: תודה.

עליזה לביא: נמצא איתנו כאן ראש עיריית אילת.

עליזה לביא: שלום אדוני, תודה רבה שאתה איתנו.

עליזה לביא: אדוני מה קורה באילת?

עליזה לביא: ניקיתם את העיר?

מאיר יצחק הלוי: אנחנו בהליך של להמשיך ולנקות.

מאיר יצחק הלוי: אני רוצה להגיד כך, תופעת הכרטיסים מוכרת גם בעיר אילת ומוכרת היטב.

מאיר יצחק הלוי: אנחנו לפני כמה שנים קיבלנו החלטה במסגרת תכנית עיר ללא אלימות שכפי שאתם בוודאי יודעים שעיריית אילת היא העירייה שהוציאה אותה לאוויר העולם, את תכנית עיר ללא אלימות.

מאיר יצחק הלוי: החלטנו שאנחנו נתמודד גם עם תופעת הזנות ותופעת כרטיסי הליווי.

מאיר יצחק הלוי: אני חייב להגיד שיש לנו הצלחות מסוימות בעניין.

מאיר יצחק הלוי: רחוקים מלהיות שבעי רצון.

מאיר יצחק הלוי: השיטה שלנו בראש ובראשונה הייתה של הסתערות של כל העדה על התופעה הבזויה הזו.

מאיר יצחק הלוי: אני חושב שגברתי היתה וראתה את הדברים.

מאיר יצחק הלוי: וכשאני אומר הסתערות זה לא רק של העירייה ושל המשטרה זה גם של הקהילה.

מאיר יצחק הלוי: ואנחנו מאמינים באמונה שלמה שצריך לגייס גם את הקהילה לתופעות שהן תופעות שמבחינתנו הן בזויות ולא ראויות.

מאיר יצחק הלוי: אני תמיד נזכר בסיטואציה העגומה שהיינו יוצאים מכנס בית מלון ועל כל חלונות המכוניות היו את אותם כרטיסי ביקור.

מאיר יצחק הלוי: אני חייב להגיד שאת התופעה הזאת הצלחנו למגר.

מאיר יצחק הלוי: אין יותר תופעה כזאת.

עליזה לביא: איך הצלחתם למגר?

מאיר יצחק הלוי: אני יכול לספר לך ברמה האישית שאני פעמיים תפסתי את החבר'ה האלה, אישית, תפסתי אותם.

מאיר יצחק הלוי: ראיתי אותם ועצרתי ותפסתי והתלוננתי במשטרה.

מאיר יצחק הלוי: אבל הגענו - - -

זאב בנימין בגין: על מה התלוננת במשטרה?

מאיר יצחק הלוי: על כך שמזהמים תרתי משמע את העיר - - -

זאב בנימין בגין: לפי חוק העזר העירוני.

מאיר יצחק הלוי: בדיוק - - -

<קריאה: אבל זה נכון שאתם גם הפסקתם לתת רישיונות למועדוני חשפנות?

מאיר יצחק הלוי: שניה.

מאיר יצחק הלוי: מזהמים - - -

<קריאה: תתייחס בבקשה.

מאיר יצחק הלוי: כן.

מאיר יצחק הלוי: אם אתם רוצים דיון על העיר אילת אני אהיה - - -

עליזה לביא: אנחנו נעשה - - - אנחנו מגלים שמה שאפשר באילת אי אפשר בתל אביב אז בוא תלמד אותנו איך עושים את זה.

מאיר יצחק הלוי: אני האחרון שאתן פה ציונים לעיריית תל אביב.

מאיר יצחק הלוי: עירייה מדהימה ומצויינת.

מאיר יצחק הלוי: אבל בעניין של כרטיסי הליווי אנחנו החלטנו שכל הקהילה מסתערת.

מאיר יצחק הלוי: נמצא פה מנהל סיירת תיירות, נמצאת פה העובדת שמטפלת בתופעות הללו אצלנו באגף לשירותים חברתיים.

מאיר יצחק הלוי: וכשאני אומר כל הקהילה מסתערת זה משטרה, זה סיירי העיר, זה שיטור עירוני, זה כולם.

מאיר יצחק הלוי: מבחינתנו זו תופעת בלתי לגיטימית לחלוטין.

מאיר יצחק הלוי: ולכן כל מי שרואה - - - השיטה היום הפשוטה, קשה לתפיסה בנקודת הזמן המיידית זה שהם עולים בתוך מוניות, יש להם כרטיסי ביקור וזורקים אותם ברחוב.

מאיר יצחק הלוי: כן זו השיטה.

מאיר יצחק הלוי: בזמנו אני תפסתי למשל חבר'ה עם קטנוע וממש עצרתי אותם כמו גשש בלש.

מאיר יצחק הלוי: עצרתי אותם וניגשתי למשטרה להתלונן.

מאיר יצחק הלוי: לכן אני אומר - - -

זאב בנימין בגין: אתה ממליץ בפני מר חולדאי שירדוף גם הוא אחרי קטנועים?

עליזה לביא: כנראה שזה מה שעובד.

עליזה לביא: הנה, אתה רואה, במבחן התוצאה בסופו של דבר זו דוגמא אישית.

עליזה לביא: חבר הכנסת בגין, זו דוגמא אישית.

מאיר יצחק הלוי: חבר הכנסת בגין, אני ממליץ לרון חולדאי להמשיך לעשות את עבודתו, הוא עושה אותה מצויין.

מאיר יצחק הלוי: אני האחרון שעכשיו אחלק ציונים לגדולים ממני.

מאיר יצחק הלוי: אני רק אומר שהמסר שאני רוצה להעביר שמעבר לחקיקה, ואני מסכים לגמרי שצריך להשקיע פה מאמץ גדול, ומעבר להחלטת משטרה להתמודד, מעבר להחלטה של ראש עיר וצוותו להתמודד, אני אומר צריך פה לחנך קהילה שלמה שתופעות שכאלה ימוגרו.

מאיר יצחק הלוי: לא להתבייש, לא להסתתר.

מאיר יצחק הלוי: אמרתי את זה גם כשהיה דיון אצלנו בנושא זנות.

מאיר יצחק הלוי: שמתי את הדברים על השולחן, אמרתי יש בעיה ואנחנו צריכים לדעת להתמודד איתה.

מאיר יצחק הלוי: אנחנו לא מסתירים את הדברים ואני חושב שככל ששמים יותר זרקורים על הבעיה מן הסתם מנקים אותה יותר ולא מחביאים אותה בשום מקום.

מאיר יצחק הלוי: זו דרכנו, ככה ראינו את הדברים, ככה אנחנו נוהגים בתכנית של עיר ללא אלימות.

מאיר יצחק הלוי: וחיים יכול לספר לכם מה הוא עושה יום יום סביב התופעה ביחד עם המשטרה כי לנו יש גם שיטור עירוני, גם שיטור קהילתי, גם סיירת תיירות, גם משטרת תיירות.

מאיר יצחק הלוי: כולם ביחד בהסתערות.

עליזה לביא: תודה רבה ראש עיריית אילת.

<אביטל רוזנברג: רק שאלה קטנה, אני חושבת שמה שקורה באילת הוא - - -

עליזה לביא: אביטל אני אתן לך לשאול.

<אביטל רוזנברג: אני רק רוצה שהוא יגיד.

<אביטל רוזנברג: האם הפסקתם לתת רישיונות למועדוני חשפנות בעיר?

מאיר יצחק הלוי: כן.

עליזה לביא: לפרוטוקול: עיריית אילת הפסיקה לתת רישיונות למועדוני חשפנות בעיר.

מאיר יצחק הלוי: לא, רק שניה, אני לא רוצה להיות פלטפורמה לשום דבר.

מאיר יצחק הלוי: אני רק רוצה להגיד שהייתה בקשה כזו ודאגנו שהבקשה לא תאושר.

עליזה לביא: תודה אדוני ראש העיר ותודה רבה על ההשתתפות שלך בדיון שלנו ועל כך לימדת אותנו איך כן אפשר לעשות כשרוצים.

עליזה לביא: חבר הכנסת, יהודה גליק, בבקשה.

יהודה גליק: גברתי היושבת ראש, אני באמת - - - אני - - - יש איזה אי הבנה בינינו אולי מה זה תפקידו של משרד המשפטים ומה זה פרקליטות.

יהודה גליק: יכול להיות שיש אנשים שחושבים שתפקיד של משפטנים זה להיות הבלמים לאוטו.

יהודה גליק: אבל אוטו שהוא רק בלמים הוא לא נוסע לשום מקום.

יהודה גליק: התפקיד של המערכת המשפטית היא לא להגיד לנו שזה לא בסדר אלא אולי לכוון איך כן עושים את זה.

יהודה גליק: יש פה תופעה ואני לא רוצה את כל המכבסת מילים.

יהודה גליק: זה לא תעשייה, זה לא ליווי, זה ביוב, זה זבל, זה גועל נפש, זה כל מה שרק אפשר.

יהודה גליק: ואני רוצה להגיד לכם, הייתה לזה אולי תועלת אחת, אני במשך חודשים רבים לא באתי לתל אביב כי לא יכלתי לבוא לשם.

יהודה גליק: כל מקום, לא משנה איפה הייתה לי פגישה יצאתי החוצה, הרכב שלי מכל החלונות היה תמיד מלא עם הדברים האלה.

יהודה גליק: הפסקתי לבוא לתל אביב.

יהודה גליק: אחר כך כשבאתי בתחבורה ציבורית ראיתי שזה גם על הרצפה.

יהודה גליק: אז חברים, הדבר הזה היא תופעה שאנחנו חייבים להלחם בה.

יהודה גליק: ואם המשרד לביטחון פנים הוא מגיש את הערר, הוא אומר אין לי את הכלים.

יהודה גליק: ואם עורכת הדין גבי לסקי אומרת לכם שסעיף אחרי זה זה כן מופיע אז עם כל הכבוד, כל התירוצים האלה הם תירוצים.

יהודה גליק: אנחנו רוצים למגר, לבער, להפסיק את התופעה הזאת לחלוטין.

יהודה גליק: אין לה שום הצדקה, שום הצדקה, ואתם צריכים, אם יש פה בעיה, אז לא צריך שנה וחצי, אפשר יומיים.

יהודה גליק: שבו חצי שעה תכוונו את ביטחון פנים איך עושים את זה.

יהודה גליק: שלילת רישיון עסק למי שיש לו בית דפוס – אז שישללו את רישיון העסק.

יהודה גליק: אנחנו פה כוועדה לא מוכנים לעבור לסדר היום על התופעה הבזויה הזאת.

יהודה גליק: תודה.

עליזה לביא: תודה רבה.

עליזה לביא: אני אמרתי למשטרה אבל אני רוצה לשמוע את המשרד לביטחון פנים.

עליזה לביא: אולי אתם תנסו להסביר לנו את הפער הבלתי מתקבל על הדעת בין ערר שמגיש השר שלכם לבין השר שנאמרת פה על ידי המשטרה והפרקליטות.

עליזה לביא: חלם יותר מזה אני לא מצליחה להבין.

עליזה לביא: אז מי מציג פה את המשרד לביטחון פנים בבקשה.

<איילת לוי: שמי איילת לוי אני מהלשכה המשפטית של המשרד לביטחון פנים.

<איילת לוי: אני באתי לדבר על הצעת חוק שהמשרד לביטחון פנים מקדם בעניין הזה, פחות לדבר על הערר, אני יודעת שהערר תלוי ועומד.

<איילת לוי: עדיין לא התקיים דיון בערר, הדיון צריך להתקיים בשבועות הקרובים כך שאין לי תשובה מדוע בסופו של דבר זה לא מסתייע.

<איילת לוי: אני מניחה שזה יסתייע בסופו של דבר, אני לא יודעת, בין השרים לדבר.

<קריאה: איך אתם רואים את הפרשנות של הסעיף, זה מאוד פשוט.

עליזה לביא: אז תסבירי לנו את זה מבחינת ה- - -

<איילת לוי: מה להסביר בדיוק?

יהודה גליק: את יועצת משפטית אז תסבירי לנו מה - - -

עליזה לביא: את יועצת משפטית של השר, אתם בטח המלצתם לו להגיש ערר על הצעת החוק.

עליזה לביא: אני מניחה שזאת המלצה שלך, זה תפקידך.

<איילת לוי: אני לא מתעסקת בתחום הזה אבל ספציפית, נכון, היועץ המשפטי של המשרד המליץ לשר להגיש ערר על ההחלטה של ועדת שרים שלא לקבל את הצעת שהחוק של חברת הכנסת, עאידה תומא סלימאן.

<איילת לוי: ולכן, הדיון בערר עדיין לא התקיים.

<איילת לוי: זאת אומרת, הערר תלוי ועומד בוועדת שרים, אני מניחה שיתקיים בשבועיים שלושה הקרובים ואז אולי תתקבל החלטה.

עליזה לביא: אבל עזבי את הערר.

עליזה לביא: תסבירי לנו איך את קוראת את החוק אחרת מאשר קוראות אותו עמיתותייך.

<איילת לוי: אנחנו חשבנו שמאחר והסעיף חל רק על המפרסם ולא על המכין יש צורך לתקן את הסעיף כך שזה גם יחול על המכין, מי שמכין את ה - - -

<נירה לאמעי רכלבסקי: אתם מגישים כסיוע למכין?

<נירה לאמעי רכלבסקי: אתם מגישים כסיוע, אתם מגישים כעבירה מופחתת אז יש כאן היגיון רב מאוד.

<נירה לאמעי רכלבסקי: סליחה זה לא אותו דבר.

<נעה לוזנר: אבל יכול להיות שיהיו מקרים שגם בהם - - -

<רחלי זוארץ לוי: גם אם - - - טוב - - -

<נעה לוזנר: רציתי להגיד שיכול להיות - - -

<נירה לאמעי רכלבסקי: אתם מגישים סיוע, אומרים לכם כאן לא רוצים סיוע, רוצים עבירה נפרדת.

<נירה לאמעי רכלבסקי: זכותם של חברי כנסת.

<נעה לוזנר: אבל אני רוצה לומר שיכול להיות שיהיו מקרים שהנסיבות שלהם יצדיקו וכך גם אמרנו - - - זאת גם הייתה העמדה שלנו שאפשר יהיה להגיש את זה גם במסגרת ביצוע בצוותא.

<נעה לוזנר: הגרפיקאי זה באמת - - -

<נירה לאמעי רכלבסקי: לכם היה מקרה של עיתון.

<נירה לאמעי רכלבסקי: זה מקרה אחר לגמרי.

עליזה לביא: בדיוק זה מקרה אחר לגמרי.

<נירה לאמעי רכלבסקי: אפשר לפרש אותו אחרת - - -

עליזה לביא: בננה זה היה עיתון לא כרטיסי ביקור.

<נירה לאמעי רכלבסקי: אם אתם מגישים סיוע זה לא אותו דבר.

<נירה לאמעי רכלבסקי: אתם לא יכולים להגיד שאתם מגישים על הסעיף הזה, זה לא אותו דבר.

<איילת לוי: אנחנו חשבנו שהדרך של הפרשנות הרחבה היא לא מספיקה, ולכן - - -

<נעה לוזנר: אני רוצה להציע, גם הייתי שמחה להתייחס לדבריה של חברת הכנסת, שולי מועלם, אבל היא כבר לא נמצאת, שאנחנו שותפים במשרד המשפטים לעמדה שהטיפול צריך להיות inter disciplinary ולהגיע לטפל בתופעה מכל הזוויות, ולכן גם השרה מינתה צוות בין משרדי בראשות המנכ"לית שדן בנושאים האלה.

<נעה לוזנר: ורציתי להציע אולי שפשוט בהמשך לדיון הזה אז נמשיך את השיח שקיימנו לפני עם המשטרה על העניין הזו הספציפית.

עליזה לביא: עוד לא שמענו את המשטרה.

עליזה לביא: בואי תיכף נשמע את המשטרה.

עליזה לביא: השיח, אתם יודעים ועשיתם - - -

<נעה לוזנר: לא הכוונה היא להבהיר לגבי הנוסח החוק היום.

<נעה לוזנר: להבהיר אם זה לא ברור לגמרי היום, להבהיר בשיח של המשטרה מול הפרקליטות, בשיתוף גם איתנו, שהנוסח גם היום חל על מי שמכין ומי שלוקח חלק בשרשרת הזו.

<נעה לוזנר: ואני כן חושבת שבנסיבות מסוימת אז הדבר הזה יוכל להחשב גם כביצוע בצוותא לא רק כסיוע.

<נירה לאמעי רכלבסקי: אבל אם המחוקק רוצה להגדיר דבר כזה כעבירה - - - זה לא אותו דבר - - -

<נעה לוזנר: ברוב המוחלט של עבירות הפרסום היום, זה ככה כתוב, מתוך הנחה שזה חל גם עליהן.

<נעה לוזנר: העבירות שבהן זה חל הן עבירות ארכאיות.

<נעה לוזנר: ונכון שב-214 בפרסום תועבה זה מופיע ואם יורדים עוד סעיף אחד למטה בפרסום תועבה של קטין זה לא מופיע.

<נירה לאמעי רכלבסקי: זה כנראה הפרסום הכי גרוע שיכול להיות אם אפשר להבחין בין יתר המקרים - - -

עליזה לביא: כן רחלי.

<רחלי זוארץ לוי: אני רוצה רק להשלים, בכל זאת חברת הכנסת, שולי מועלם, שעזבה אותנו, אמרה דברים קשים מבחינתנו ואני כן רוצה להבהיר באופן חד משמעי שאינו משתמע באמת לשני פנים.

<רחלי זוארץ לוי: הפרקליטות רואה בתופעת הזנות תופעה קשה שיש להשתמש בכל האמצעים שעומדים לרשותנו כעת כדי לצמצם אותה.

<רחלי זוארץ לוי: אין לנו מטה קסם, לצערי הרב.

<רחלי זוארץ לוי: אני אומרת את זה בכאב, אבל חברותיי שיושבות משני הצדדים מהארגונים שאנחנו עובדים איתם בשיתוף פעולה, שומעים מהם דברים, מנסים לסייע ולטפל בדברים, יודעים שאני כפרקליטה במחלקה הפלילית שמטפלת בעוד עשרות תיקי רצח, עבירות מין, שוד וכולי מטפלת בסוגייה של זנות יחד עם עוד פרקליטות נוספות בכל אחד מששת המחוזות שיש לפרקליטות באופן יום יומי, באמת יום יומי, כדי לסייע לצמצם את התופעה, ולכן האמירות שאנחנו מדשדשים מאחור ולא אכפת לנו באותה עוצמה הן אמירות שכואבות לנו באמת לשמוע אותן כי המציאות בשטח היא לא כזו.

<רחלי זוארץ לוי: תיכף נתייחס לנתונים ביחס לאכיפה ולמידת האכיפה וגם על הדברים האלה נשיב.

<רחלי זוארץ לוי: אבל חשוב לי קודם כל להבהיר שאנחנו רואים במאבק הזה מאבק משותף, שלנו ושלכם ושל כולנו.

<רחלי זוארץ לוי: הדבר השני, ביחס להצעת החוק והשינוי של הנוסח, כן או לא, כפי שנעה אמרה, יערך שיח בין משרד לביטחון פנים לבין מחלקת ייעוץ וחקיקה- - - הפקליטות גם תהיה מוכנה לקחת ולהבהיר למה היא רואה את הדברים - - -

עליזה לביא: הדברים ברורים.

עליזה לביא: תודה רחלי.

עליזה לביא: אני מניחה שתרצי להגיב גם אחרי שהמשטרה תדבר אבל תיכף ניתן את רשות הדיבור.

עליזה לביא: חברת הכנסת, מיכאלי, רצית להשלים את הדברים שלך.

מרב מיכאלי: כן.

מרב מיכאלי: תודה רבה גברתי.

מרב מיכאלי: קודם כל אני רוצה להגיד שחברת הכנסת, מועלם, למיטב הבנתי, לא הייתה לה טענה לפרקליטות, אלא הייתה לה טענה למשרד המשפטים שלא מוכן לקדם למשל את החוק להפללת לקוחות בזנות.

מרב מיכאלי: זאת אומרת שהמכונים הגורמים המקצועיים במשרד הפנים, במשרד המשפטים ברמת החקיקה לא לפרקליטות אם יורשה לי לפרשן פה את חברתי שלא עזבה אותנו רק את חדר הוועדה, ברוך השם, טפו, תיוודע לחיים.

מרב מיכאלי: אני חושבת שגם יש משהו - - - באמת, זה שעכשיו אתם תקיימו שיח עם המשטרה, אחלה.

מרב מיכאלי: באמת, תגיעו למסקנות, תשכנעו את המשרד לביטחון פנים.

מרב מיכאלי: אני, גם חברת הכנסת עאידה תומא סלימאן, אם תהיה ודאות שאכן החוק מכסה את זה בצורה שאיננה משאירה שום מקום לספק ולא כמו שאמרה פה היועצת המשפטית, נירה, בצדק, לא עבירת סיוע, אלא העבירה עצמה ושזה באמת יחול על כולם, אדרבה ואדרבה.

מרב מיכאלי: מה שאני לא מצליחה להבין זה למה זה צריך להגיע להיום, למצב שמשנה שעברה לפחות, וסביר להניח שעוד מקודם, ההדברות הזאת לא מתקיימת והיא מתקיימת רק כשמגיעה, וגם זה במקרה בגלל שאני ישבתי לשר - - - אי אפשר גם כן להגיד שנתתי לו שנה ויותר.

מרב מיכאלי: ורק אז מגישה חברת הכנסת, עאידה תומא סלימאן את ההצעה הזאת ורק אז זה מגיע.

מרב מיכאלי: זה דבר לא מתקבל על הדעת.

<נעה לוזנר: התקיימה, התקיימה גם לפני הדיון הזה.

מרב מיכאלי: אז סתם לא זה, בסדר.

מרב מיכאלי: אני רוצה להגיד גברתי יושבת הראש, קודם כל אני רוצה להגיד שזה, את יודעת, פשוט מפוצץ.

מרב מיכאלי: כמה עבודה של כמה אנשים אנחנו משקיעות בשביל לנסות למגר את הדבר הבאמת מטונף הזה.

מרב מיכאלי: אני חושבת על שיש את הצעת החוק הזאת של חברת הכנסת, עאידה תומא סלימאן - - -

עליזה לביא: יש חוק.

מרב מיכאלי: יש חוק, כן בדיוק, יש חוק, יש את הדבר הזה, יש חוק.

עליזה לביא: יש מודעות סוף כל סוף - - -

מרב מיכאלי: יש את הצעת החוק הזאת, יש את הצעת החוק של חברת הכנסת, יוליה מלינובסקי, שתאסור לשים בכלל דברי פרסום על מכוניות שעלתה לוועדת שרים ונדחה הדיון בה.

מרב מיכאלי: ויש את הצעת החוק שאני הגשתי עכשיו, גם היא אגב, וכבר כדאי כשאתן יושבות לשיחה כבר תשבו ביניכן גם על זה, על ניתוק הקווים שמופיעים על זה.

<איילת לוי: אנחנו כנראה כיוונו לידי הגדולים - - -

מרב מיכאלי: אז לכבוד הוא לי למזג, להצמיד, יהיה מהמם, שננתק את קווי הטלפון האלה שמופיעים על הכרטיסים.

מרב מיכאלי: שנהפוך לפחות את הדבר הזה לבלתי אפשרי להפעלה, שגם זה מתמהמה כבר.

מרב מיכאלי: עכשיו, אם השר לביטחון פנים היה עונה לי בתשובה לשאילתה לפני שנה וחצי את הדבר הזה היינו מגישות את זה כבר לפני שנה וחצי, את התיקון הזה בחוק.

מרב מיכאלי: אבל בסדר, לא חשוב - - - כרגע אי אפשר לנתק אותם - - -

<אבנר כבל: אני אסביר לך למה.

<אבנר כבל: אבנר כבל מהרשות הלאומית למלחמה בסמים.

<אבנר כבל: הם קונים כרטיסי סים בפיצוציות, יש להם מכשירים, וכל יומיים שלושה מחליפים סים.

מרב מיכאלי: מאה אחוז, אז אנחנו לקחנו - - -

<קריאה: הפרסום עצמו ינתק אותם, יצטרכו לעשות פרסום חדש - - -

מרב מיכאלי: גברתי, אם יורשה לי, אנחנו לקחנו בהצעת החוק, אני לא יודעת מה המודל שאתם השתמשתם בו במשרד לביטחון פנים, מה שאנחנו עשינו, לקחנו את המודל מהחוק שכבר עבר של הטרדת קווי חירום.

מרב מיכאלי: זה עשינו יחד עם הקואליציה באמת למאבק - - - והמטה, תודה לכן המטה.

מרב מיכאלי: עשינו יחד בשיתוף עם המטה, ולכן אדוני לא צריכה להיות בעיה.

מרב מיכאלי: זה שאנחנו לא יכולים למנוע מהם לקנות כרטיסי סים חדשים וטלפונים חדשים, בסדר גמור.

מרב מיכאלי: אבל יצטרכו לפחות להדפיס כרטיסים חדשים, יקח כמה ימים, אז אני רוצה לקוות שבמאבק משולב מכל החזיתות נצליח להפסיק את הדבר הזה.

מרב מיכאלי: אבל מה שברור, גברתי, הוא שבסופו של דבר, שורה תחתונה, אנחנו חייבות להפוך את המכונה "צריכה", אין לי מילה טובה לזה כי היחס אל זנות כאל שירות הוא בלתי נסבל בעיניי, אבל להפוך - - -

עליזה לביא: הסיבה לזנות, העיסוק בזנות - - -

מרב מיכאלי: העיסוק בזנות אנחנו לא יכולות, ברוך השם הוצאנו אותם מזה.

מרב מיכאלי: אבל להפוך באמת, לבטא את הביקוש, לבטא את הלגיטימיות של תשלום בעבור מין כמצרך, כשירות וכן הלאה וכן הלאה, להפוך את זה ללא חוקי ובמקביל לשים הרבה כסף בשיקום הנשים בזנות.

מרב מיכאלי: ובמקביל מקביל להשקיע כסף במניעת פגיעה מינית בילדות וכן הלאה וכן הלאה.

מרב מיכאלי: זאת השרשרת האמיתית שאנחנו צריכות לטפל בה ובהקדם.

עליזה לביא: נכון מאוד.

עליזה לביא: תודה רבה.

עליזה לביא: משטרה, בטח יש לכם הרבה מה לומר כאן.

עליזה לביא: גם על מה עומד לרשות

עליזה לביא: כם ומה לא עומד לרשותכם ובוא תעשה לנו סדר מהשטח עצמו.

עליזה לביא: אתה יודע, אתה שומע פה ויכוחים תיאורטיים ברובם על מה כן ומה לא, מה להוסיף, איך להחריג או לא ובוא תספר לנו מה בעצם אומר החוק במדינת ישראל ומה הכוח שיש לכם כמשטרה.

<רובי קיים: טוב.

<רובי קיים: אז ברשותך דווקא בנושא של הצעות החוק, מכוון שאני לא משפטן ומי שעוסק בתחום הזה הוא היועמ"ש שלנו בשיתוף משרד המשפטים והמשרד לבט"פ אני מעדיף לא להשיב על זה.

<רובי קיים: אנחנו הבענו את עמדתנו שכל דבר שיכול להקל על העבודה אנחנו נקבל בברכה.

<רובי קיים: זה אחד.

עליזה לביא: אחרי שאמרת את זה בוא תגיד לנו מה הכלים שלכם שאתם כן יכולים לעבוד איתם.

<רובי קיים: אנחנו עובדים בנושא של פרסום שירותי זנות בכל הכלים האפשריים.

<רובי קיים: אם אנחנו מגלים פרסומים אסורים, אם זה בכרטיסי ביקור, אם זה בעיתונים, אם זה באינטרנט, עושים וקיימת עשייה ויש לך את הנתונים.

<רובי קיים: יכול להיות שהאכיפה היא לא איכותית, יכול להיות שהיא לא מספיקה, אבל עשייה קיימת.

<רובי קיים: וכפי שגברתי יודעת, במהלך כל הדיונים האחרונים שהיו בכנסת אתם ראיתם את העשייה בסגירות בתי בושת בשיתוף עם הפרקליטות, אני חייב לציין.

<רובי קיים: אין נתק בין השטח לבין הפרקליטות, אין נתק.

<רובי קיים: אנחנו כל הזמן בעבודה משותפת ביחד.

<רובי קיים: נכון שיש בעיות ונכון שיש ויכוחים אבל אין נתק.

עליזה לביא: אני מדברת באופן נקודתי.

עליזה לביא: מה שאני מבינה כאן זה שאומרים במשרד המשפטים, אנחנו ננחה, נסביר, נרחיב למשטרה.

עליזה לביא: אז זאת אומרת שכאן יש נתק.

עליזה לביא: אני לא מדברת על דברים אחרים שאנחנו רואים התקדמות.

עליזה לביא: אני מדברת כרגע, אני מבקשת להחזיר את הדיון לבטן שלו, למה התכנסנו.

עליזה לביא: ואני שומעת כאן, אני בכוונה בוועדה הזאת אנחנו עובדים ביחד – שטח, ארגונים, משטרה, פרקליטות, ייעוצים.

עליזה לביא: יש פה פרשנויות אחרות למצב הקיים.

עליזה לביא: אומרת נציגת משרד המשפטים כבר השרה אמרה שהיא תנחה את המשטרה.

עליזה לביא: זאת אומרת, שיש פה איזה בעיה.

עליזה לביא: הרי המתח הזה לא פתור.

עליזה לביא: אם אומר משרד המשפטים אני בעצם נותן למשטרה את הכלים, אתה אומר אני לא יכול אז איזה שיתוף פעולה יש פה בדיוק?

<רובי קיים: קודם כל יש.

<רובי קיים: יש שיתוף פעולה.

<רובי קיים: אני רק חייב לציין את הנושא של הצעת החוק על השיתוף או הכנסת בתי הדפוס לתוך הנושא של העבירה, היו דיונים והתקיימו דיונים והמשרד לבט"פ נתן את קו המחשבה שלו שאנחנו צריכים את התיקון להצעת חוק הזו.

<רובי קיים: ושוב, משרד המשפטים התנגד מהטעמים שלו, אני לא רוצה להיכנס לדיון כי לא הייתי בדיונים האלה.

<רובי קיים: אבל כל דבר שיכול להקל עלינו והנושא הזה היה בשיתוף פעולה עם הייעוץ המשפטי שלנו אנחנו שוב נקבל בברכה.

עליזה לביא: אדי, לא אתה ולא אני משפטנים.

עליזה לביא: יושב לידך יאיר מעיריית תל אביב ואומר לך: אני לא יכול, גם אם אני מתקשר, והוא אמר את זה בראשית הדיון, גם אם אני מתקשר ואני מגיע אני לא יכול.

עליזה לביא: אז מה זה אומר לאדם שלא למד - - -

<רחלי זוארץ לוי: העירייה לא יכולה, המשטרה בוודאי יכולה.

<רחלי זוארץ לוי: אם המשטרה רואה מישהו מפיץ ושואלים אותו מאיפה באת, והוא אומר מיצחק שדה 36, בוודאי המשטרה, וגם רובי יגיד, הם עושים את זה.

<רחלי זוארץ לוי: הם בוודאי יכולים לגשת - - -

עליזה לביא: ואז אתה הולך בהתאמה ומה אתה עושה בבית הדפוס?

<רובי קיים: ברוב המקרים אני חייב להגיד - - -

עליזה לביא: אבל אין עשייה בתחום הזה.

<רובי קיים: למה, יש.

עליזה לביא: אז בוא תתן לנו נתונים.

עליזה לביא: בבקשה.

עליזה לביא: כמה מקרים כאלה היו?

<רובי קיים: של פרסום שירותי זנות?

עליזה לביא: למשל.

<רובי קיים: את קיבלת את הנתונים.

עליזה לביא: הנתונים שעומדים בפניי כרגע זה מראה על ירידה.

עליזה לביא: אתה רוצה שאני אחזור עליהם, אני אחזור עליהם.

עליזה לביא: אנחנו מדברים היום ב-2015, 49, ב-2014 היו 55, ב-2013 58.

עליזה לביא: כלומר, למעשה יש ירידה.

עליזה לביא: לא בגלל שיש פחות את זה ראינו גם בסרטון וגם בעדויות.

<קריאה: אין כתבי אישום.

<רחלי זוארץ לוי: באותן שנים שרובי מתייחס אליהן של 2014-15-16 יש 17 כתבי אישום.

<קריאה: אבל יש 240 תיקי חקירה.

<רחלי זוארץ לוי: אבל לדוגמא תיק עיתון בננה זה שלושה כתבי אישום על מעל 10 פ.א. של תיקי משטרה.

<רחלי זוארץ לוי: כתב אישום נוסף של הירקון 98 ששמעתם לאחרונה שהוא נפתח הוא מעל ששה פ.א.

<רחלי זוארץ לוי: המשטרה פותחת על כל אירוע- - - אנחנו - - -

<אבנר כבל: מה רמת הענישה שעיתון בננה קיבל?

<אבנר כבל: 100 אלף ₪ קנס.

<אבנר כבל: הוא עושה את זה ביום אחד.

<רחלי זוארץ לוי: אנחנו השבנו על זה בעבר- - -

<אבנר כבל: יכול להיות שצריך לבדוק את הנושא של רמת הענישה.

<רחלי זוארץ לוי: זו שאלה אחרת.

<רחלי זוארץ לוי: ככל שיושבת הראש תבקש שאני אשיב על זה אני אתייחס גם לנקודה הזו.

עליזה לביא: תיכף נגיע, נחזור לכתבי אישום.

עליזה לביא: אני רוצה רגע להפנות את תשומת הלב ליוזמה של הורים בעיריית תל אביב, ושדולת ההורים בעיריית תל אביב יפו ואת עורכת דין גל גור, היא איתנו?

<גבריאלה לסקי שוץ: בסוף היא כתבה שלא תוכל להגיע.

עליזה לביא: את יכולה לספר לנו על היוזמה הזאת, את מכירה אותה?

<גבריאלה לסקי שוץ: אני מה שאני יודעת, אנחנו פועלים ביחד עם התושבים.

<גבריאלה לסקי שוץ: הם חלק גם מהפרסום שיש פה.

<גבריאלה לסקי שוץ: הם עושים פעילות משותפת עם הרשות המקומית כדי לקדם את מיגור הזנות.

<גבריאלה לסקי שוץ: מעבר לזה אני לא - - -

עליזה לביא: הם פנו לוועדה והציגו את הפעילות שלהם אז אוקיי, אני מבינה שהם לא הגיעו.

עליזה לביא: מי שעוד רציתי לשתף אותו בסוג של אתנחתא זה את רומם סרנגה, קופירייטר, שסרטון שלך בנושא הזה עלה לפייסבוק.

עליזה לביא: סיפור שמספר את סיפור החיים של שירן, סטודנטית לוהטת והקמפיין הזה כלל פיזור כרטיסי ביקור על המדרכות והפצה של הסרטון.

עליזה לביא: הסרטון הזה הורד על ידי פייסבוק.

עליזה לביא: ואני לפני כשבוע נפגשתי עם נציגת פייסבוק ושאלתי אותה למה החלטתם להוריד את הסרטון הזה, זה מסייע בידינו.

עליזה לביא: התשובה שלה הייתה זה שהם, היא לא הכירה את המקרה, אבל ממה שהיא הסבירה לנו שההבנה הייתה שזה למעשה פוגע מבחינת הדימויים שהוצגו בסרטון הזה.

עליזה לביא: בכל מקרה היא הבטיחה לבדוק את הנושא לעומק ולחזור אלינו עם תשובה.

עליזה לביא: בואו נצפה בסרט, ביוזמה החברתית הזאת ונחזור לדיון שלנו.

עליזה לביא: כן בבקשה.

עליזה לביא: (הקרנת סרטון) רומם, רוצה לספר לנו על ה - - -

<רומם סרנגה: בואו אני אשלים לכם את התמונה, מי שבאמת מתקשר בסוף למספר הזה שומע את המשך הסיפור של אותה שירן ושל נשים נוספות.

<רומם סרנגה: חשוב לי להגיד דבר אחד על הסרטון הזה לפני שנכנסים, אני לא רוצה להיכנס לאיכות שלו איזה עבודה הוא כן עשה או לא עשה, הוא עורר המון דיון.

<רומם סרנגה: הוא קיבל תוך 48 שעות למעלה מחצי מיליון צפיות עם אלפי שיתופים בלי אף שתל של מימון.

<רומם סרנגה: זאת אומרת, זה הכל היה אורגני.

<רומם סרנגה: תופעה שאותי הדהימה, אני לא חשבתי שהוא יקבל כזאת חשיפה.

<רומם סרנגה: ואני חושב שאנחנו צריכים להסתכל כאן מה זה אומר שהוא קיבל כזאת חשיפה.

<רומם סרנגה: מה זה בעצם אומר על הציבור ששיתף את הדבר הזה שהוא לא קל לצפייה ולא קל לשיתוף.

<רומם סרנגה: זה לא סרטון שקל לצפות בו, ואמל יצא קודם כדי לבדוק אם הוא יכול להקרין את זה פה, אם זה עומד בסטנדרטים, זה לא מקרה פשוט.

<רומם סרנגה: ועדיין אנשים משתפים את זה, נשים וגברים, משתפים את זה בהמונים.

<רומם סרנגה: דרך אגב פייסבוק הורידו מהדף שלי אבל זה נמצא בדפים אחרים שלא הורידו את זה.

<רומם סרנגה: זה עדיין ממשיך לחיות עם מאות צפיות כל יום.

<רומם סרנגה: ואני חושב שזה אומר משהו התופעה הזאת שאנשים משתפים את זה.

<רומם סרנגה: אני חושב שזה אומר שהנושא הזה מבחינת החברה בשל לטיפול הרבה יותר עמוק ממה שהוא ניתן עד היום.

<רומם סרנגה: גם ברמה של החקיקה, גם ברמה של האכיפה וגם ברמה של ההסברה.

<רומם סרנגה: מה שחברת הכנסת, מיכאלי, קודם אמרה, אני מוסיף לזה, זה לא רק חקיקה וזה לא רק שיקום וזה לא רק אכיפה, זה גם הסברה.

עליזה לביא: הסברה וחינוך.

<רומם סרנגה: הסברה וחינוך, בדיוק.

<רומם סרנגה: הקמפיין הזה הוא קמפיין מסביר ומחנך.

<רומם סרנגה: מחנך לצמצום תופעת הזנות, זה מה שהוא עושה, הוא נועד לזה.

<רומם סרנגה: יחד עם המטה למאבק בסחר בנשים יזמנו אותו כדי לצמצם, להוריד חשק, פשוט ככה.

<רומם סרנגה: לחשוף את המיתוסים שמאחורי הסטודנטית הלוהטת שמממנת את התואר השני ולהראות את החיים האמיתיים וזה מבוסס על סיפורים אמיתיים, לא על פרי דמיוני.

<רומם סרנגה: ואני חושב שזאת הנקודה שכל מי שיושב פה בחדר צריך לקחת בחשבון.

<רומם סרנגה: כאורח לרגע, אני אומר לכם את ההתרשמות שלי, זה רק עניין של סדרי עדיפויות.

<רומם סרנגה: בסופו של דבר, עניין של סדרי עדיפויות.

<רומם סרנגה: אם זה היה בראש סדר העדיפויות, מקום שני או שלישי, או אפילו בעשירייה הראשונה של סדרי העדיפויות גם של קובעי המדיניות וגם של המיישמים של המדיניות כל הכלים נמצאים כדי למגר את התופעה הזאת.

<רומם סרנגה: גם של הכרטיסים שזה קצת אחרון וגם של תופעת הזנות בכלל שזה הרבה מעבר לכרטיסים.

<רומם סרנגה: זה פשוט עניין של סדרי עדיפויות.

<רומם סרנגה: ולשבת פה ולהסביר כן דיברנו איתם, כן תיאמנו איתם, לא יש לנו את 205 ג', אין לנו את 205 ג', אני אגיד את זה בעדינות: זה בולשיט.

<רומם סרנגה: אם זה היה מספיק חשוב לכל מי שכאן, לכל מי שיש לו אפשרות לפעול בנושא הזה היינו מצליחים למגר את זה.

<רומם סרנגה: זה פשוט לא מספיק חשוב.

<רומם סרנגה: ואם זה מקבל חצי מיליון צפיות תוך יומיים זה מספיק חשוב לציבור.

<רומם סרנגה: הציבור מבקש פעולה.

עליזה לביא: תודה.

עליזה לביא: ספי קדמי, בבקשה.

<יוסף קדמי: תודה רבה.

<יוסף קדמי: אני פה כאזרח חברתי, עורך דין, תל אביבי ואבא, שכמו כולם פה מזועזע מהתופעה.

<יוסף קדמי: דיברתם על הרבה הרבה היבטים של התופעה המזעזעת הזאת ורציתי רק להדגיש את העניין שהטלפונים זה אחד האמצעים המרכזיים, שהרי בסופו של יום מנסים לפרסם את השירותים האלה דרך הטלפון וככה שיחסמו את הטלפונים האלה כמה שיותר מהר, אם יהיה מנגנון שבו פקח יוכל ברגע שהוא נתקל בטלפון להתחבר למשטרה ושירותי הסייבר של המשטרה או כל גורם אחר יוכל לחסום את זה בטווח אפס אז התמריץ המרכזי של פרסום הכרטיסים האלה ירד.

<יוסף קדמי: הכל שאלה של היעילות והמהירות של העבודה.

<יוסף קדמי: גם הדברים שציין ראש עיריית אילת על הפעולה, כמובן, כשרואים אופנועים ומוניות אז יש מצלמות בעיר וגם את הגורמים האלה אפשר להכניס למעגל האשמים או שלוקחים חלק בפעילות המזעזעת.

<יוסף קדמי: ודבר נוסף שצריך לחשוב עליו חוץ מטלפונים, גם אם נגיע לטלפונים, יהיו אתרי אינטרנט.

<יוסף קדמי: זאת אומרת צריך גם לחשוב על ההתמודדות מול ספקי האינטרנט כי גם את זה יצטרכו לחסום בהמשך וגם על השאלה האם פרסום של מספר טלפון, רק מספר טלפון עם שפתיים, שלכאורה זה לא פרסום תועבה, צריך לייצר חזקות חוקיות שאם המספר טלפון מוביל לשירותי זנות אז חזקה על הפרסום בעצם שהוא גם נכנס בגדרי החוק.

<יוסף קדמי: כמובן, בעצם צריך לייצר מערכת פתרון כולל מכל הכיוונים על מנת להתמודד עם התופעה ולתת כלים.

<יוסף קדמי: תודה רבה.

עליזה לביא: תודה.

עליזה לביא: אבנר מהרשות הלאומית למלחמה בסמים, רצית להוסיף?

<אבנר כבל: כן.

<אבנר כבל: מה שרציתי להגיד מקודם שאני חושב שהנקודה היא גם כן בנושא הענישה.

<אבנר כבל: אפקט הענישה.

<אבנר כבל: בכל מה שקשור לפרסום איזה פרופורציה יש בין ההגעה לבין הפרסום.

<אבנר כבל: זאת נקודה אחת.

<אבנר כבל: נקודה שנייה לגבי הנושא של הטלפונים.

<אבנר כבל: יש מה שנקרא מבצע עבירה ויש מזמין עבירה.

<אבנר כבל: אז אולי דרך הטלפון שוטרים סמויים, אנשים שמתעסקים בנושא הזה יכולים להגיע לטלפונים האלה ופשוט לא משנה מי מחזיק את הטלפון הזה לעצור אותו ולדרוש ממנו את הדין וחשבון על המעשה.

עליזה לביא: תודה, תודה רבה.

עליזה לביא: עידית הראל שמש.

<עידית הראל שמש: שלום רב.

<עידית הראל שמש: טוב, אין לי הרבה מה להוסיף חוץ מכמה שאלות ברשותך.

<עידית הראל שמש: אני מחזיקה פה את המכתב שכתבת ואני מסתכלת על מספר תיקי חקירה מ-2011.

<עידית הראל שמש: אין פה את 2016, אבל 240 תיקי חקירה ואני שואלת כמה מהם הבשילו לידי כתב אישום וכמה מהם לאחר כתב אישום הגיעו לבית משפט והיה גזר דין ומימוש גזר הדין והכל.

<עידית הראל שמש: לדעתי, תקנו אותי אם אני טועה, אבל חוץ מבננה לא היה פה איזשהי תוצאה לכל הפעילות המשטרתית הזו שבפועל אנשים שלוקחים אחריות ומרצים את עונשם על ההפצה.

<עידית הראל שמש: עכשיו, לגבי עיריית תל אביב, אני נפגשתי לפני כמה זמן עם עורך דין אסף זמיר, שהוא סגן ראש העיר, שהודה בפניי שזה כישלון של העירייה אבל גם לא שמעתי ממנו איזשהי פעולה: אוקיי, עכשיו אני מכנס את הנציגים הרלוונטיים במשטרה או פרקליטות ואנחנו ביחד מסתערים כמו ששמענו מראש עיריית אילת איך שבאמת ביחד חושבים איך אנחנו, מבחינת מדיניות, מצליחים למגר את התופעה הזו.

<עידית הראל שמש: ודבר אחרון, בדיון הקודם דיברנו על העניין של מקרים של פרסום והמשטרה, פידבק שאנחנו מקבלים זה באמת ללכת ולהגיש תלונה שהוא לפעמים בעייתי להגיש תלונה מול גורמים שהם עבריינים וסרסורים ואז, עליזה, את אמרת לשלוח אלייך.

<עידית הראל שמש: באמת שלחתי את עניין גל גפן שזה עיתון שמופץ בכל בקעת אונו שיש שם שני עמודים של פרסום זנות בצורה הכי גלויה, ספא ומסאז'ים עם הרפייה ושחרור.

<עידית הראל שמש: איפה שכתוב ללא מין זה מין ומועדון חשפנות ואני לא רואה שמשהו קורה בעניין.

עליזה לביא: אכן.

עליזה לביא: אני אתן לכם להגיב, לפרקליטות, אני רוצה לשמוע את הארגונים ואיילת רשומה מיד אחרי נעמה.

עליזה לביא: נעמה ריבלין, סלעית , בבקשה.

<נעמה ריבלין: טוב, אני אהיה דרמתית.

<נעמה ריבלין: אני באתי לזעוק את זעקת הנשים.

<נעמה ריבלין: אני נשמעת דרמתית אבל זנות והמציאות שלה היא דרמתית הרבה יותר ממה שאני אפילו אגיד.

<נעמה ריבלין: לנשים אין זמן לחכות לכל הדיבורים האלה.

<נעמה ריבלין: אנחנו כבר פעם שנייה ושלישית על הנושא של הכרטיסים ואני אגיד את זה בצורה חד משמעית ותרתי משמע, אנחנו ממשיכים לדרוך על הנשים.

<נעמה ריבלין: אני יכולה להגיד לכם שיש בפינת אלנבי אחד העם, מטר מהוסטל שלנו של סלעית והמרכז השיקומי קבוע יש כרטיסי ביקור.

<נעמה ריבלין: זאת אומרת, אנחנו יודעים שזה קבוע גם מחלקים לשם כרטיסים.

<נעמה ריבלין: למה לא תופסים את האנשים, למה לא עושים עם זה משהו.

<נעמה ריבלין: קבוע.

<נעמה ריבלין: הייתי בתחילת הדרך הולכת ואוספת כדי לא לדרוך.

<נעמה ריבלין: כי ברמה אפילו הכי סימבולית ממשיכים לדרוך על הנשים.

<נעמה ריבלין: אני זועקת את זעקת הנשים, לנשים אין זמן.

<נעמה ריבלין: לפני יומיים נפטרה אחת הנשים הכי צעירות שלנו, בת 21, היא מגיל 16-17 בזנות.

<נעמה ריבלין: אני אומרת שוב, לנשים אין זמן לדיבור הלוך וחזור בין המשטרה לעירייה, לעירייה למשטרה.

<נעמה ריבלין: אני שומעת את זה כבר כל כך הרבה זמן – זה לא בסמכותנו, זה כן בסמכותנו.

<נעמה ריבלין: אני קוראת כאן קריאה להקים צוות של כל הגורמים שייצא עם הנחיות ברורות איך ממגרים את התופעה הזאת.

<נעמה ריבלין: זה רק עניין של החלטה.

<נעמה ריבלין: אם עיריית אילת הצליחה בכלים שלה למגר את התופעה אני בטוחה שאצלנו בתל אביב אפשר אפילו יותר.

<נעמה ריבלין: למה זה לא עובד?

<נעמה ריבלין: ברור שיש סיבות ללמה זה לא עובד.

<נעמה ריבלין: אנחנו צריכים להיות יותר יצירתיים מהסרסורים.

<נעמה ריבלין: ברור שיש באגים ללמה זה לא עובד.

<נעמה ריבלין: איך זה יעבוד, אני ממש קוראת להקים צוות שימצא ויביא לכאן המלצות ולא לחכות אפילו יותר מחודשיים - שלושה שההמלצות יגיעו חזרה לוועדה.

<נעמה ריבלין: אני התעייפתי לשמוע מה לא בסמכות העירייה ומה לא סמכות המשטרה.

<נעמה ריבלין: שמענו את זה כל כך הרבה פעמים ובינתיים נשים מתות.

<נעמה ריבלין: זאת האישה ה-35 שאנחנו בסלעית מכירים.

<נעמה ריבלין: וסליחה שאני דרמתית, אבל אין להן זמן לחכות לעוד שנה ולעוד ועדה.

<נעמה ריבלין: זאת האמירה שלי המאוד מאוד דרמתית.

<נעמה ריבלין: אבל אני רוצה לשאול שאלה פרקטית.

<נעמה ריבלין: אם אני היום בעלת עסק והחלטתי לפזר ברחובות תל אביב כרטיס ביקור עם המספר טלפון שלי, לא יעשו לי שום דבר?

<קריאה: את עוברת עבירה, בוודאי שיעשו.

<נעמה ריבלין: מה יעשו?

<נעמה ריבלין: אבל אם יגיעו אליי הביתה איך תדעו שאני זאת שזרקתי את זה.

<קריאה: יש חקירה שהמשטרה מנהלת.

<נעמה ריבלין: כשאתם מגיעים ליצחק שדה 36 ואתם אומרים שאתם לא יכולים - - - אם אני על כרטיס הביקור מספר הטלפון שלי יהיה קיים - - -

<רובי קיים: אפשר ברשותך?

<רובי קיים: בחקיקה לפי חוק העונשים על השחתת מקרקעין סעיף 196 יש חזקה למי שבעל הטלפון כאילו הוא עבר עבירה והוא צריך להוכיח שהוא לא עבר עבירה.

<נעמה ריבלין: אני מנסה להבין כי אתה אמרת קודם אתם מגיעים למקום - - -

<רובי קיים: רגע ברשותך.

<רובי קיים: בעבירות של שמירת הניקיון אין את החזקת אחריות.

<רובי קיים: יש חזקת אחריות אם מישהו משליך מרכב לצורך העניין, אז אנחנו מאתרים את המספר ותופסים אותו והוא צריך להוכיח.

<רובי קיים: אבל ברגע שזה נמצא על הרצפה - - - אפרופו, אם זה על המכונית, דרך אגב, כדאי שתדעו לעירייה בכלל אין סמכות לאכוף.

<נעמה ריבלין: אני שאלתי – זרקתי על הרצפה.

<נעמה ריבלין: אני בעלת עסק היום רוצה לפרסם את עצמי.

<נעמה ריבלין: אני אזרוק על הרצפה כרטיס ביקור ומספר הפלאפון שלי.

<נעמה ריבלין: מה יקרה לי?

<רובי קיים: גם אם נגיע אלייך אנחנו נתקשה מאוד להוכיח שאת זרקת, כי אין חזקה בחוק לזה.

עליזה לביא: תודה.

עליזה לביא: יעל גור, ממרפאת לוינסקי, בבקשה.

<יעל גור: גם אני כמו נעמה מהצד של השיקום, של הטיפול ופחות מהצד המשפטי גם קצת תמהה נוכח זה שלא מוצאים את הדרך החוקית למצוא פתרון.

<יעל גור: אני רק רוצה להזכיר לכולם מהצד המשפטי והחוקי שמי שמשלמות את המחיר לא רק בחייהן, אלא גם מבחינה משפטית של רישומים פליליים היום אלה נשים בזנות אליהן מאוד קל להגיע כשעושים פשיטות על בתי בושת.

<יעל גור: להוציא אותן, לקחת אותן לתחנה, לחקור אותן.

<יעל גור: יש איזה חוסר איזון בקלות שבה מתנהלות חקירות על גבן של נשים, לעומת הקושי להגיע למי שמפרסמים את עסקי הזנות באמצעות הכרטיסים.

<יעל גור: והפער הזה, חוסר האיזון הזה זועק לשמיים.

<יעל גור: זה דבר אחד.

<יעל גור: ודבר שני רציתי להגיד שאת הסרטון הזה, כשהוא יצא באתר של רומם, האמת שהוא נמצא כבר שנה ואת רומם אני מכירה כי אנחנו מגדלים בנות באותו בית ספר, השתמשתי בסרטון הזה במפגש הסברה עם בני נוער והוריהם בשבוע זכויות אדם בדצמבר והסרטון הזה פתח דיון מדהים עם בני הנוער על מה זה זנות.

<יעל גור: הוא כלי מעולה להשתמש בו כדי לפוגג מיתוסים על מהי הזנות ומי באמת הקורבנות שלה ואני הייתי שמחה לשמוע שמשרד החינוך מאמץ את הסרטון הזה או פונה להפקת דברים דומים כדי לקיים שיח על כל - - -

עליזה לביא: אני מזכירה לך את הדיון שקיימנו כאן עם משרד החינוך ואת עוגמת הנפש שהייתה לנו בעקבות הדיון הזה.

עליזה לביא: אז יש לנו עוד שדה גדול מאוד בכל מה שקשור לחינוך, להסברה בתוך מערכת החינוכי גם בצד הפורמלי, גם בצד הלא פורמלי אנחנו מרחק שנות אור מעבודה חינוכית בתוך המערכת.

<יעל גור: הוא כלי מצויין מול בני נוער ומול ההורים שלהם וזאת הדרך הכי טובה לשנות תודעה ציבורית בסופו של דבר.

עליזה לביא: לגמרי.

עליזה לביא: אבל אנחנו לא שם לחלוטין.

עליזה לביא: אני רוצה לתת את רשות הדיבור לחיים אמור, מנהל סיירת תיירות באילת.

עליזה לביא: בבקשה חיים.

<חיים אמור: אני רוצה רק לשרטט לכם את התופעה איך היא נראית.

<חיים אמור: בקצה יש את הבחור שבא לזרוק את הכרטיסים.

<חיים אמור: אני לא אכנס לכל התופעה אחורה, לכל סיפור הזנות ואיך הוא קורה ולמה.

<חיים אמור: הבחור שזורק בדרך כלל גם אין לו את הקשר למפעילים.

<חיים אמור: זה מחלקי פליירים למיניהם או חלק מהמפעילים של הבנות באים וזורקים את הערימה של הכרטיסים בכניסה לבתי מלון.

<חיים אמור: ציין פה ראש העיר איך אנחנו טיפלנו בתופעה.

<חיים אמור: אנחנו טיפלנו בתופעה תוך שיתוף פעולה עם הקב"טים של המלונות, עם האנשים ששומרים בכניסה למלון, עם יחידות משותפות של המשטרה ושל העירייה ביחד שעם שימוש במצלמות גם של העירייה, גם של עסקים פרטיים, גם של בתי מלון, הצלחנו להגיע למקומות האלה כי התופעה הזאת באמת הייתה קשה מאוד.

<חיים אמור: היו שרים מהכנסת שהגיעו להתארח בבתי מלון ושמו להם את זה על המכוניות וקיבלנו מכתבים מכל העולם על הסיפור הזה.

<חיים אמור: אני חושב שהחוק הוא מספיק.

<חיים אמור: אפשר להשתמש בחוק עצמו.

<חיים אמור: הבעיה זה לעשות חקירה.

<חיים אמור: איך זה עובד כשהעירייה מובילה את הסיפור?

<חיים אמור: העירייה עובדת על פי חוקי עזר.

<חיים אמור: חוק העזר אומר שתפסתי את המשליך או ש- - - אני לא צריך לנהל חקירת רצח כדי לתת לו קנס.

<חיים אמור: תפסתי אותו, קיבל קנס.

<חיים אמור: המשטרה צריכה יותר ראיות.

<חיים אמור: שוטר לא יביא לבית המשפט או לפרקליטה שתטפל בזה תיק שהוא עם "ראיתי כרטיסים על הרצפה בכניסה לבית מלון ואני חושב שזה שייך לבחור הזה".

<חיים אמור: הם צריכים לנהל ממש תיק חקירה.

<חיים אמור: עשינו גם מקרים כאלה.

<חיים אמור: לקחנו כמה אנשים שאנחנו מכירים שהם מתעסקים בנושא ומחלקים את הכרטיסים האלה כדי להסיט אותם מהסיפור הזה ותוך הפעלת לחץ אפשר לשתף את כל - - -

עליזה לביא: יש לנו נציגים מהשלטון המקומי?

עליזה לביא: אולי כדאי לעשות באמצעות השלטון המקומי לבוא וללמוד את המקרה שלכם באילת ולתת לו פומביות.

<חיים אמור: המקרה שלנו זה בגלל שאנחנו מקום יותר קטן.

עליזה לביא: בזכות לא בגלל.

עליזה לביא: בסדר, אבל אפשר לראות איך כן לעשות את זה.

עליזה לביא: עיריית תל אביב, אמנם היא גדולה יותר, אבל יש לה עוד כלים למשל מצלמות של בעלי העסק.

עליזה לביא: המשטרה הרי יודעת שכשפורץ גנב הולכים אחרי זה, אני ראיתי איך עובדים, הולכים אחרי זה לשכנים ולוקחים מהם את הסרטים ומנסים לראות, הוא נכנס לבית הזה, לבית הזה, הוא רץ, נכנס לרכב, אופנוע, קטנוע, והמשטרה יודעת להשתמש בחומרים וזה ראיות.

עליזה לביא: אז למה כאן בעיריית תל אביב לא משתמשים.

עליזה לביא: חברת המועצה, גבי לסקי, שאני יודעת שהנושא הזה בדמך, הרי יש עוד כלים.

עליזה לביא: ולא יכול להיות שהתשובה שעונה סגן ראש העיר לחברתנו היקרה, עיריית תל אביב נכשלה.

עליזה לביא: זה לא - - -

<קריאה: עיריית תל אביב פועלת לפי חוקי העזר לא לפי חוק העונשין.

עליזה לביא: כן אבל כאן יש תעדוף כי כשעיריית תל אביב רוצה לתעדף נושאים היא יודעת לעשות את זה.

עליזה לביא: היא עושה את זה מצויין.

עליזה לביא: ובהרבה מהמקרים אנחנו לומדים ממנה.

עליזה לביא: גם בכל מה שקשור לנושא של נשים.

עליזה לביא: כשרות היה לה את המקום שלה, רות סופר, חברתנו והיא קיבלה תקציבים והיא הראשונה שפיתחה תכניות שלימדה אחרי זה דרך השלטון המקומי ודברים חלחלו והנושא של הממונות אז גם כאן.

עליזה לביא: אם יש פה חוליה מוחלשת ואתם צריכים עזרה בעירייה אנחנו פה בשביל זה.

<גבריאלה לסקי שוץ: אני גם אגיד לך שכבר פעמיים גם בקדנציה הקודמת, גם בקדנציה הזו מועצת העיר קיבלה הצעות החלטה.

<גבריאלה לסקי שוץ: פעם של חברתי, חברת הכנסת, תמר זנדברג, ובקדנציה הזאת שלי למגר את תופעת הזנות.

<גבריאלה לסקי שוץ: זאת אומרת שמבחינת מועצת העיר יש כוונה ויש רצון.

<גבריאלה לסקי שוץ: עכשיו השאלה איזה אמצעים ואיזה תעדוף נותנים לזה.

<גבריאלה לסקי שוץ: אני בטוחה, כמו שאמרתי בסרטון, שאם ממש רוצים ואומרים זה מה שאנחנו הולכים לעשות אפשר למגר את זה.

<קריאה: מה עם סלע, יש את סלע שגם הוקמה ויכולה להיות כוח עזר ב- - -

<גבריאלה לסקי שוץ: הייתי בקשר עם סלע, הם גם יחד עם הפיקוח והם בגלל שיש להם שיטור משותף עם המשטרה אז יותר קל לתפוס ולהעביר למשטרה, אבל - - - אני ביקשתי מהמפכ"ל כמו שעשו מבצע אכיפה בעניין האופניים על המדרכה, כמו שעשו מבצע כזה ובאמת הצליחו לחנך את התושבים כך ביקשתי גם ממפקד המחוז, תעשו מבצע אכיפה, כל השוטרים שלכם במשך חודש יהיו אחראים רק לזה, זה מה שתעשו.

<גבריאלה לסקי שוץ: בוא נעשה את זה.

<גבריאלה לסקי שוץ: גם הפיקוח, גם סלע, גם המשטרה במשך חודשיים אנחנו נתעסק רק בזה.

<גבריאלה לסקי שוץ: נעבור לבתי דפוס, נתפוס את אלה שמחלקים - - -

עליזה לביא: כן אבל זאת החלטה ברמה העירונית כי כשראש העיר שלכם יבוא ויגיד בואו נעשה חודש ניקיון של העיר עם כל הזרועות שיש לנו ויש לנו זרועות כי הרי יש עוד אפשרויות בתוך העירייה של בעלי תפקידים לרתום לטובת העניין הזה.

עליזה לביא: אתם העיר הכי עשירה במדינת ישראל ותקציבים לא חסרים.

עליזה לביא: אז אפשר להחליט על פי סדר עדיפויות, אנחנו בראשית שנת תקציב, לייעד כסף ייעודי, כסף צבוע לטובת טיהור העיר מהזוועה הזאת.

<גבריאלה לסקי שוץ: אני אשמח להחלטה כזאת.

<גבריאלה לסקי שוץ: אני מנסה לקדם את זה יחד עם הפיקוח, יחד עם רובי, כולם כבר אנחנו ישבנו, כמובן שעם סלעית ועם הארגונים אני גם אשמח לתמיכה מפה שתגידו שהכנסת לא יכולה לקבל את המצב כמו שהוא ושצריכים כסף ייעודי לנקות את העיר.

<גבריאלה לסקי שוץ: זה יעזור לי להמשיך לקבל - - -

עליזה לביא: אז אנחנו נעשה את זה.

עליזה לביא: רובי, תרצה להוסיף עוד משהו?

<רובי קיים: אני בכוונה יושב פה נציג של מחלק מוסר.

עליזה לביא: אני יודעת, בגלל זה שאלתי אם המשטרה רוצה - - - שי גרוץ.

<רובי קיים: יושבים פה חבר'ה של המחלק כצופים.

<קריאה: זה המחלק זה לא חבר'ה של המחלק.

עליזה לביא: קודם כל רק להגיד תודה רבה על העבודה שלכם.

עליזה לביא: אתם עושים עבודה מדהימה ויש הרבה רצון טוב.

עליזה לביא: אז גם להגיד שלום, ברוכים הבאים, אני רואה אתכם פעם ראשונה כאן אצלנו בוועדה אז אולי רק תציגו את השמות שלכם.

<שי גרוץ: אני הרמ"ח, שי גרוץ, ראש מחלק מוסר בימ"ר תל אביב ואלה הבלשים.

<שי גרוץ: זה כל המחלק.

<שי גרוץ: עוד שני שוטרים רק חסרים.

<שי גרוץ: אבל זה מחלק מוסר בימ"ר תל אביב שזה המחלק היחידי במשטרת ישראל שמטפל בהימורים וזנות.

<שי גרוץ: תציגו את עצמכם.

<ניקי קורילסקי: ניקי.

עליזה לביא: ניקי, כמה זמן אתה במחלק?

<ניקי קורילסקי: ארבע שנים.

<אלדר שוחט: אלדר, אני חמש שנים במחלק מוסר.

<ברוך גרינשפון: ברוך, אני שוטר הכי ותיק נראה לי נכון להיום במחלק מוסר, אני למעלה מעשר שנים שם.

<דוד פלדמן: דוד, שנתיים במחלק מוסר.

<מתן אבי: מתן, שנתיים וחצי.

עליזה לביא: מה אתם יכולים להוסיף לדיון שהקשבתם, ראיתם, שמעתם, גם מהשטח, גם הארגונים, המשטרה, פרקליטות, משרד המשפטים.

עליזה לביא: מה אתם יכולים ללמד אותנו על מה שנעשה ואיזה כלים חסרים לכם.

<קריאה: וגם, אם אפשר, סליחה שאני מתפרצת, אבל איך אנחנו יכולים לעזור לכם לעזור לנו.

<ניקי קורילסקי: אני אמנם לא כזה גדול במחלק אבל אני חושב שהסיפור עם הכרטיסי ביקור.

<ניקי קורילסקי: אם יהיה אפשר לקחת ולנתק את - - - אני לא חושב שזה כזה פשוט, אבל אם אנחנו נוכל לקחת ולנתק באותו רגע את המספר טלפון אני חושב שזה ימגר את התופעה לגמרי, אם לא יחסל אותה.

<ברוך גרינשפון: זה הרבה מעבר לסתם ניתוק והדפסת כרטיסים חדשים.

<ברוך גרינשפון: הטלפונים האלו מפורסמים, הטלפונים האלו זה הון עתק ששומרים אותם בתי בושת והם מוכרים אותם אחד לשני כשהם סוגרים איזשהו בית בושת הם מוכרים את זה כי זה הכסף, זה הפרסום, זה המודעות של המקום.

<ברוך גרינשפון: ברגע שמצליחים להוריד את הטלפונים האלו, הלקוחות הולכים לאיבוד, הלקוחות לא יודעים לחזור.

<ברוך גרינשפון: זאת אומרת, ניתוק של אותו קו טלפון זה כלי בין הגדולים שיכולים לחסל לא רק את הפרסום של כרטיסי ביקור, אלא כלל פרסום, גם פרסום באינטרנט, גם פרסום בעיתונות, בכל מקום.

<ברוך גרינשפון: זה יכול באמת לתת מכה שיכולה איפשהו לערער את השטח.

<קריאה: אגב אותו הדבר על אתרי אינטרנט.

<קריאה: יש אתרי אינטרנט שכולם יודעים שהם מוכרים אך ורק סקס ואם אותם אנחנו גם נוכל לסגור בהינף יד כמו ש- - - קודם כל - - -

<ניקי קורילסקי: בעל העסק, אותו בית דפוס או אותו בעל האינטרנט שהוא נקרא נגיד פרסום, לגיטימי לגמרי, כן.

<ניקי קורילסקי: הוא חייב לדעת שהוא מפרסם שהוא עובר על החוק.

<ניקי קורילסקי: הוא בעל עסק של בית דפוס אין לו מושג שהוא עובר על החוק.

<שי גרוץ: מה שהוא אומר מבחינה משפטית צריך מודעות וצריך כוונה.

<שי גרוץ: זה לא פשוט.

<שי גרוץ: חקירות מתנהלות בימ"ר תל אביב ובמחוז תל אביב.

<שי גרוץ: ממ"ז תל אביב מאוד minded לנושא הזה.

<שי גרוץ: קיימנו מספר ישיבות עם הממ"ז גם בנושא.

<שי גרוץ: רתמנו לטובת העניין גם את העירייה וגם את סלע וגם את השיטור העירוני, השיטור המשולב של סלע והשוטרים שנמצאים בשטח 24 שעות בניידות.

<שי גרוץ: אז גם כן עושים תיקים.

<שי גרוץ: חקירה זה לא תכנית טלוויזיה של 45 דקות ויש לנו את הרוצח.

<שי גרוץ: חקירה יכולה לקחת חודש וחצי, חודשיים ואף יותר.

<שי גרוץ: אנחנו כרגע מנהלים בעיצומה של חקירה של פרסום באינטרנט שהתחילה בחודש מאי ואנחנו עדיין בשלבי חקירה לפני כתבי אישום.

<שי גרוץ: אז חקירות נעשות ואנחנו עובדים בצורה מצויינת עם הפרקליטות.

<שי גרוץ: הם ממש איתנו כתף אל כתף.

<שי גרוץ: פרקליטות מחוז תל אביב ופרקליטות המדינה גם כן בצורה ממש טובה.

<שי גרוץ: נותנים לנו, עוזרים לנו.

<שי גרוץ: זה לא נכון שיש נתק או כל דבר בין השטח לבין הפרקליטות.

<שי גרוץ: זה ממש לא נכון.

<שי גרוץ: הפקליטות איתנו, נלחמת איתנו, נותנת לנו לפעמים תיקונים לעשות, אנחנו עושים, מחזירים ומוגשים כתבי אישום.

<שי גרוץ: אמנם לא בכמות שאנחנו שואפים לה.

<שי גרוץ: התופעה לא תיפסק של החלוקת כרטיסים.

<שי גרוץ: זה לא שנשלה ולא נפסיק את תופעת הזנות במדינת ישראל אם אנחנו נפסיק את הכרטיסי ביקור.

<שי גרוץ: זה בואו לא נשלה את עצמנו.

<שי גרוץ: מבחינת מה שניקי אמר, אנחנו צריכים את המודעות והקבלה של זה שמדפיס וזה שפרסומאי וכל הדברים האלה שהוא יודע שהוא הולך ומפרסם במודעות של סקס.

<שי גרוץ: לא תמיד, כמו שאמר פה חברי, יש הרבה מודעות, יש הרבה כרטיסים עם שפתיים.

<שי גרוץ: שפתיים וטלפון.

<שי גרוץ: אם אני פרסומאי, אז אני לא יודע מה זה אז אני לא הולך ומתקשר למספר ורואה שמדובר אכן בבית בושת.

<קריאה: זה היתממות, שפתיים וטלפון.

<שי גרוץ: אוקיי היתממות, אבל זה חקירה שצריכים לנהל אותה.

<שי גרוץ: החקירה הזאת לוקחת זמן, חודש וחצי - חודשיים ואף יותר.

<שי גרוץ: אוקיי.

<שי גרוץ: זה לא תפקידו לעשות את זה, בדיוק.

<שי גרוץ: הוא רוצה לעשות כסף.

<שי גרוץ: אז יש לנו בעייתיות גם מהבחינה הזאת.

<שי גרוץ: העלתה פה גם חברתי את נושא הבנות.

<שי גרוץ: כשאנחנו תופסים את הכרטיסי ביקור ומוגשת תלונה אנחנו באמת מתקשרים לבית הבושת.

<שי גרוץ: הסרסור או הסרסורים - - -

עליזה לביא: למדו את העבודה.

<שי גרוץ: לא, הם לא יושבים בבית בושת.

<שי גרוץ: הם לא אלה שנותנים את השירות המיידי.

<שי גרוץ: מי שנותן את השירות המיידי זה הבנות, ולכן אנחנו צריכים את שיתוף הפעולה של הבנות.

<שי גרוץ: זה לא שאנחנו.

<שי גרוץ: אנחנו כן צריכים את השיתוף פעולה של הנשים בזנות על מנת שנוכל להגיע לסרסורים.

<שי גרוץ: ברגע שאנחנו לא מגיעים לסרסורים- - -

<נעמה ריבלין: אבל על זה כבר דיברנו שאפשר להגיע לסרסורים בדרכים אחרות.

<נעמה ריבלין: לסוחרי נשים הגיעו גם על ידי חקירות.

<נעמה ריבלין: אני לא צריכה להגיד למשטרה איך.

<נעמה ריבלין: עזבו את הנשים, עזבו את הנשים, עזבו אותן.

<נעמה ריבלין: הן גם ככה, הן תמיד הקורבן של הקורבן של הקורבן.

<נעמה ריבלין: עזבו אותן בחקירה.

<שי גרוץ: אנחנו עוזבים אותם, אנחנו בוחרים - - -

<נעמה ריבלין: אני יודעת, אז אני אמרתי, בואו נהיה יצירתיים במאבק הזה, עזבו את הנשים, הן תמיד החולייה - - -

עליזה לביא: נעמה, אנחנו מקשיבים רגע לשטח.

עליזה לביא: אני איתך בלעזוב את הנשים, אבל בואי רגע נקשיב למצוקה כי חלק מהכוח של הוועדה הזאת זה באמת להקשיב ולראות איך אפשר לעבוד ביחד ואיך עושים את זה ביחד כי תחילת הדרך גם מול המשטרה וגם מול המשרד לביטחון פנים הייתה אחרת.

עליזה לביא: ובאמת יש היום שיתופי פעולה והפרגון ההדדי שלכם לא נולד יש מאין וזה אחד הכלים היותר משמעותיים של הוועדה הזאת זה לשבת ביחד.

עליזה לביא: כי הבלאגן הזה שיש עכשיו בין משרד לביטחון פנים שאומר אנחנו, והשר ישיב על הערר, ויהיה תיכף דיון ואני פה מחכה לתשובה שלכם.

עליזה לביא: ואני שמחה מאוד לשמוע שאתם הולכים עכשיו לקדם חוק שיתן לחבר'ה האלה את המענה כי אם הם פה אומרים לך, בלי דוקטורט במשפטים, שאם במדינת ישראל יהיה חוק שיאפשר לנתק טלפונים אז הם, העבודה שלהם, תיראה אחרת המרחב הציבורי שלנו ייראה אחר.

<איילת לוי: בעניין הזה טיוטת החוק כבר מוכנה, אנחנו עושים אותה בשיתוף עם משרד המשפטים והיא תעלה אני מניחה ממש בשבועיים הקרובים כהצעה ממשלתית.

עליזה לביא: כבר אתם עוד מעט תקבלו עוד כלי ואני מקווה מאוד שיסייע בידיכם.

<איילת לוי: בנוגע לערר, השר הביע את דעתו.

<איילת לוי: הוא חושב שזה נחוץ, שזה ראוי שהפרשנות הרחבה, הפרשנות המשפטית הזו שאפשר לתפוס רק כאלה שמסייעים בצוותא אם מבצעים עבירה היא מתאימה רק לפרשנויות רחבות, ולא על המקרים הבודדים והקטנים האלה שפה הצוות אומר שהוא צריך את הכוח הזה על מנת לסכל את העבירות האלה.

<קריאה: יש גם אמירה ציבורית בזה - - -

<איילת לוי: לכן אני מניחה שלקראת הדיון בערר אז ננהל דין ודברים עם משרד המשפטים.

<איילת לוי: הממשלה תגבש איזשהי עמדה מסודרת.

<איילת לוי: אני מניחה שיהיו תשובות.

עליזה לביא: תוך כמה זמן אנחנו יכולים לקבל עותק - - -

<איילת לוי: הדיון בערר?

<איילת לוי: הוועדת שרים יש לה את הסדר יום שלה.

<איילת לוי: ברגע שהדיון בערר יעלה, לקראת הדיון בערר אז אנחנו נקיים דין ודברים עם משרד המשפטים ואני מאמינה שנצליח לשכנע אותם.

<רובי קיים: אני רוצה להסביר במשפט אחד מסכם את ההבדל בין מה שקיים היום למה שאנחנו כן הגשנו ערר על ההצעה.

<רובי קיים: היום כדי לנתק טלפון, כדי לפעול להגיש כתב אישום נגד אותו מפרסם טלפון לוקח חודשים.

<רובי קיים: בהצעת החוק שאנחנו מציעים זה בשנייה לנתק.

<רובי קיים: בצו, לא בצו - - -

<איילת לוי: ל-30 יום ובית משפט יהיה רשאי להאריך לתקופה נוספת - - -

<רובי קיים: זה ההבדל היחידי.

<רובי קיים: אין לי מה להוסיף על הקשיים שעלו פה בהיבט של - - - זאת העבודה, קשיים - - -

עליזה לביא: רובי, אנחנו נוציא מכתב, הוועדה תוציא מכתב לשרת המשפטים שבו נסביר את המציאות ואת המצוקה ולא יתכן שיד ימין מיד שמאל.

עליזה לביא: כי מה שלמדנו פה היום זה באמת על נתק ועל חוסר הבנה ואין יותר ברור מזה שצריך לשתף פעולה ולעבוד ביחד.

עליזה לביא: לא יכול להיות שהמשטרה תגיד כך, השר לביטחון פנים יגיד אחרת ואתם תמשיכו להחזיק בדעה שלכם.

עליזה לביא: ואני אומרת לכם שוב, לאור ניסיון העבר, גם עם חוק הסרטונים, ראינו שטעיתם.

עליזה לביא: ראינו שטעיתם.

עליזה לביא: ובסופו של יום ששרת המשפטים הולכת ועושה בבתי הספר עם הצוות שלה את מה שמשרד המשפטים התנגד אז היא הנותנת.

עליזה לביא: ולפעמים צריך להקדים את מה שמי שיושב יותר מדיי שנים אולי, בתפיסות מיושנות, לבוא ולעורר את המערכת.

עליזה לביא: כי המציאות רק הולכת ונהיית יותר קשה ואין מספיק הבנה ומודעות.

עליזה לביא: משפט לסיום כי אני חייבת לסיים.

<קריאה: אני רוצה לנצל את העובדה שבאמת שוטרי מחלק מוסר איתנו ולשאול, לא קשור אבל כן קשור, אם אתם רואים עלייה או לפחות נוכחות של נשים זרות בעולם הזנות.

<קריאה: אם אתם רואים עלייה בזמן האחרון.

<שי גרוץ: לא רואים עלייה, זה משהו שמתמשך, יש את זה, אנחנו עובדים על זה.

<שי גרוץ: כן.

עליזה לביא: יש סחר בנשים במדינת ישראל, כן או לא?

<שי גרוץ: יש גרימת אדם לעזוב את ארצו, כן.

<שי גרוץ: זה לא הסחר של שנות ה-2000 שאנחנו רואים שנשים - - -

עליזה לביא: כי יש לנו חוק תודה לאל.

<שי גרוץ: נכון.

<שי גרוץ: ויש אבל, כן יש - - -

עליזה לביא: אנחנו נעשה דיון בחודש הקרוב בנושא של הסחר.

עליזה לביא: אני מבקשת לקבל נתונים.

עליזה לביא: אני אשמח מאוד שנקבל גם מכם נתונים מהשטח אם תוכל גם להביא אנחנו מאוד נשמח, אנחנו נקיים דיון נפרד בנושא של ה- - -

<יעל גור: בסיור שאת יוצאת איתנו בפברואר את תראי, אנחנו נראה לך באיזה דירות אנחנו פוגשים נשים שמציגות את עצמן כתיירות אבל זה ברור שהן נסחרות לישראל.

עליזה לביא: כן אנחנו מכירים את התיירות, את הוויזה, את השלושה חודשים.

עליזה לביא: אנחנו נקיים דיון בקרוב בנושא של הסחר.

עליזה לביא: ואני מזכירה לכם שזו שנה חמישית שאנחנו מקבלים ציון לשבח על המיגור שלנו בסחר והתפקיד שלנו כולנו פה לשמור על המקום הנהדר, מצויין שהגענו אליו.

עליזה לביא: אסור לנו, אסור לנו, אסור לנו לחזור אחורה.

עליזה לביא: יש לי חובה אחת אחרונה למרים משדולת הנשים, הדוברת האחרונה.

עליזה לביא: בבקשה, מרים.

<מרים זלקינד: אני רוצה קודם כל להביע כאב וזעזוע בשם השדולה מאוד מאוד עמוק על מוות של אישה צעירה נוספת בזנות.

<מרים זלקינד: היא הייתה בת 21 בלבד במותה ואני חושבת שהמקרה הזה צריך להדהד לנו כשאנחנו יושבים ומדברים פה על הנושא הזה.

<מרים זלקינד: וזה מביא אותנו לכך שכרטיסי הזנות זה לא עוד מטרד או לכלוך במרחב הציבורי.

<מרים זלקינד: הזנות הורגת והיא כמו מפלצת רבת זרועות של הסרסורים, של מפרסמים, של מכיני הפרסומים ושל הזנאים.

<מרים זלקינד: עד שלא נמגר ונכרות את כל הזרועות של המפלצת הזו הזנות תמשך, ולכן רק התגייסות מאוד מחוייבת ורחבה של כלל גופי החקיקה והאכיפה תביא למיגור התופעה.

<מרים זלקינד: בנוסף התרומה של הכרטיסים האלה לקיום הזנות הם גם משפילים נשים באופן יום יומי כי אנחנו בעצם ממש דורכות ודורכים על נשים פיזית, על תמונות של נשים עירומות ומחופצנות, שזה דבר נורא בעינינו.

<מרים זלקינד: אנחנו רוצות להביע את מלוא התמיכה בהצעת החוק של חברת הכנסת, עאידה תומא סלימאן.

<מרים זלקינד: אני שמעתי את הדיון כאן, אני חושבת שכל דבר שיכול להועיל למגר את התופעה צריך לקדם אותו ולא להתבסס על דברים שככל הנראה לא עובדים.

<מרים זלקינד: דבר נוסף ואחרון, ישבתי במשרד לביטחון פנים ושאלתי את השר ארדן, מה קורה, כבר שנה וחצי הייתה את השאילתה שחברת הכנסת, מיכאלי, דיברה עליה והוא אמר שהאכיפה נתקעת בגלל משרד המשפטים.

<מרים זלקינד: ואני חושבת שזה פשוט לא ראוי שמשרד המשפטים והמשרד לביטחון פנים, כל משרד משליך אחד על השני את האחריות כשבפועל מי שסובלות ומי שמנוצלות ומי שמתות כל יום הן הנשים בזנות.

<מרים זלקינד: תודה.

עליזה לביא: תודה רבה.

<רחלי זוארץ לוי: יושבת ראש הוועדה, אני רק חייבת מענה לעידית הראל שמש ומאוד חשוב לי להשיב על כך שכפי שאמרתי אני לא מתייחסת לכל השנים שרובי העביר נתונים, אלא רק לשנים 2014-15-16.

<רחלי זוארץ לוי: ישנם 17 כתבי אישום כאשר חלק מכתבי האישום הם על מספר נאשמים והם על, כמו שאמרתי קודם, על מספר תיקי פ.א., תיקי משטרה, כך שהכמות היא גם גדולה יותר ביחס לתיקי המשטרה.

<רחלי זוארץ לוי: ומתנהלים גם בבתי המשפט היום מספר הליכים.

<רחלי זוארץ לוי: האופי של התיקים הוא שונה.

<רחלי זוארץ לוי: לא כמו תיק בננה של עיתון, אלא יותר בתי בושת שבמסגרת הגעה לסרסור, למפעיל, למחזיק מקום גם המשטרה התחקתה אחר המפרסמים של כרטיסי הביקור וזה במסגרת כתב אישום הייתה התייחסות גם לדברים האלה כך שקיימים הליכים שמתנהלים.

<רחלי זוארץ לוי: נתתי דוגמא שגם הירקון 98, כתב אישום שאתם מכירים מהשבוע האחרון, גם הוא, אחד מהנאשמים שם עומד לדין על פרסום שירותי זנות.

<גבריאלה לסקי שוץ: אם אפשר גם מילה אחת.

<גבריאלה לסקי שוץ: אני רוצה באמת להגיד תודה לצוות של מחלק מוסר כי הם באמת עושים עבודה רצינית ביותר וראינו אותם בבתי המשפט ולא להיום, אבל כן צריכים להתייחס פעם לקושי בבתי משפט, שקיים בבית המשפט לסגירה.

<גבריאלה לסקי שוץ: זה באמת, זה תופעה והם מכירים אותה ואנחנו צריכים גם לשים את זה על השולחן.

עליזה לביא: אנחנו נקיים על זה דיון נפרד.

עליזה לביא: אני רק רוצה לתת לך רחלי, לגבי המספר, אנחנו רוצים נתונים.

עליזה לביא: עצרתי אותך קודם, ממש לקראת סיום.

<רחלי זוארץ לוי: לא נערכתי מראש עם נתונים.

<רחלי זוארץ לוי: במסגרת איזשהי בדיקה אחרת שערכנו אז לכן יכלתי לתת את הנתון של בין השנים 2014-2016 הוגשו 17 כתבי אישום כאשר כל כתב אישום, חלקם, הם גם על מספר נאשמים וכל כתב אישום מכיל מספר תיקי חקירה.

<רחלי זוארץ לוי: נתתי דוגמא, הירקון 98 שהוגש בשבוע שעבר הוא על ששה תיקי חקירה.

<רחלי זוארץ לוי: אותו עיתון בננה שהתייחסנו אליו ב-2014 הוא על מעל עשרה תיקי חקירה.

<רחלי זוארץ לוי: מאחר והמשטרה- - - הסיווג הוא שונה בין המשטרה לפרקליטות.

<רחלי זוארץ לוי: המשטרה פותחת על אירוע.

<רחלי זוארץ לוי: אירוע – תפסו מישהו, פתחו תיק.

<רחלי זוארץ לוי: ולכן, על נאשם מסוים יכולים להיות מספר תיקים.

<רחלי זוארץ לוי: כאשר אנחנו מקבלים את זה אנחנו מאחדים את זה וזה מופיע כאחד, ולכן גם הפער המספרי.

<רחלי זוארץ לוי: הדרך עוד ארוכה, אנחנו לא מסתירים, אבל יש עשייה ואנחנו עובדים כל הזמן על השבחתה.

עליזה לביא: אני רוצה לסכם.

עליזה לביא: קודם כל להודות לכולם על ההתגייסות ועל ההבנה וההסכמה שברורה מאוד בחדר הזה שצריך למגר את תופעת הזנות במדינת ישראל, ואת כל הדרכים להביא אותה אל החיים שלנו אם זה בכרטיסים ואם זה באמצעים הרבים, שעוד עלינו לטפל.

עליזה לביא: בוודאי שנעצים את החינוך ונקרא גם למי שלא רוצה לשתף איתנו פעולה לבוא ולהכיר את המציאות הכאובה במדינת ישראל.

עליזה לביא: אבל אם יש דבר ברור שעולה מהדיון הזה זה שניתן לאכוף את החוק שקיים היום.

עליזה לביא: וזה בראש ובראשונה על ידי המשטרה.

עליזה לביא: הכל עניין של סדר עדיפויות.

עליזה לביא: ישב פה ראש עיר, ראש עיר מהעיר אילת שאני רוצה להודות לו ולאנשים ולצוות הנהדר שלו שהגיע שלימד אותנו איך אפשר לעשות את זה כשרוצים.

עליזה לביא: כשיש הבנה, כשיש התגייסות ושלוקחים ליתרון לגודל דווקא אולי את ה"חולשות" של המקום.

עליזה לביא: מספרי הטלפון.

עליזה לביא: אנחנו פה, אני רוצה לראות מתי יגיע החוק הזה - - -

<איילת לוי: דחוף לשר, גברתי.

עליזה לביא: אני יודעת שהשר מגוייס לנושא ואני רוצה לשלוח את תודתנו על העבודה גם בנושא של השיתוף פעולה של האזיקונים ושל האלימות ועכשיו עם סם האונס עם המבצע שהיה.

עליזה לביא: עבודה נהדרת ויוזמות.

עליזה לביא: ולשתף פעולה יותר.

עליזה לביא: כלומר, אין ברירה, אי אפשר לעשות את זה אחרת.

עליזה לביא: אם יש גם שר שהולך כמה צעדים קדימה והמערכת לא, אני מבקשת וקוראת מכאן ופונה מכאן ואפנה בכתב גם לשרת המשפטים וגם לשר לביטחון פנים לשבת ולהגיע להבנות ולראות איך עושים את זה.

עליזה לביא: לא יתכן המופע הזה כל פעם מחדש שמשרדים המשפטים אומר ככה והמשרד לביטחון פנים אומר אחרת ויש פה מלחמת עררים, זה לא מכובד, זה לא ראוי.

עליזה לביא: לא מתאים שבאותה ממשלה ישבו אנשים, אולי משיקולים פוליטיים, אבל זה לא המקום וזאת לא הבמה לא לחוסר הבנה, לא לחילוקי דעת מקצועיים ובטח לא למשחקים פוליטיים על חשבון הנשים היקרות הללו ועל חשבון המרחב הציבורי הזה.

עליזה לביא: צריך להוציא את הפוליטיזציה מהמשחק של השדה שאנחנו עליו אחראים.

עליזה לביא: זה לא המקום.

עליזה לביא: ואני מבקשת מאוד שכולנו באמת נגייס את כל הכוחות שלנו.

עליזה לביא: ואני יוצאת מכאן בפנייה, ואנחנו גם נעשה את זה גם בצורה כתובה, לראש עיריית תל אביב.

עליזה לביא: ראש עיריית תל אביב יודע את העבודה, מכיר אותה, ידע להילחם בה, כולל גם בדרום תל אביב שאי אפשר לקחת את העבודה הנהדרת שנעשתה בעזרת כל הזרועות.

עליזה לביא: דרום תל אביב, סיור שקיימנו שמה שונה לחלוטין מהסיור שקיימנו לפני שנה ולפני שנתיים.

עליזה לביא: יותר תאורה, יותר ניקיון, יותר עזרה, יותר תקציבים.

עליזה לביא: אז איך בסוגייה הזאת לא מקיימים שיתוף פעולה.

עליזה לביא: זה לא חשוב כנראה, כמו שאמר בצורה מאוד כנה, סגן ראש העיר, זמיר, שענה לך, תשמעי נכשלנו.

עליזה לביא: אין כישלון, אנחנו לא מוכנים לקבל כישלון.

עליזה לביא: ואם צריך עזרה, גבי, אנחנו איתך.

עליזה לביא: ואנחנו איתך ביחד.

עליזה לביא: זה לא רק עיריית תל אביב.

עליזה לביא: זה מדינת ישראל.

עליזה לביא: הטינוף הזה הוא טינוף של כל המדינה ואנחנו לא יכולים, לא יכולים לעמוד מנגד ולא למגר את התופעה הזאת.

עליזה לביא: אז פרקליטות, מפליא מאוד לשמוע, שלמרות שאתם אומרים שניתן להגיש ואפשר להגיש כתבי אישום ומכינים ומפיצים, אין כתבי אישום שמוגשים.

עליזה לביא: אני מבקשת ממך, כשתגמרי את הבדיקה, וניתן לך את הזמן שלך, תעבירי לנו את הנתונים.

עליזה לביא: אנחנו לא מסוגלים - - -

<רחלי זוארץ לוי: ביחס למה, סליחה, אני לא לגמרי הבנתי כי יש פה שני דברים.

עליזה לביא: אנחנו מבקשים נתונים בכלל, לכרטיסים - - -

<רחלי זוארץ לוי: אין תיקי חקירה נגד מעורבים נוספים כי לא נפתחו תיקי חקירה ויכול להיות שאגב, השיח סביב תיקון החוק, העניין יפתר, זה עניין אחד.

<רחלי זוארץ לוי: לעניין הנתונים על מספר כתבי אישום ודוגמאות לכתבי אישום אין לי שום בעיה להעביר לגברתי ואני אעשה את זה.

עליזה לביא: אוקיי.

עליזה לביא: תודה.

עליזה לביא: נציגת משרד המשפטים, אנחנו מבקשים, אנחנו נעשה את זה גם בכתב, אבל גם אנחנו מבקשים בעזרתך לפנות לשרת המשפטים להוריד את ההתנגדות שלה להצעת החוק של חברת הכנסת, עאידה תומא סלימאן, במיוחד אחרי ששמעת את הדברים שעלו כאן.

עליזה לביא: אנחנו נקיים - - - נראה מה עוד לא אמרתי, פרקליטות דיברתי, הוועדה ביקשה ממשרד המשפטים.

עליזה לביא: הנושא של הטלפונים דיברנו איתכם, המשרד לביטחון פנים.

עליזה לביא: הנושא של סחר בנשים אנחנו נקיים את הדיון.

עליזה לביא: עיריית תל אביב, דיברנו מולה.

עליזה לביא: ושיתוף הפעולה ביניכם - אני רוצה לקרוא למיני ועדה ביניכם.

<איילת לוי: בין משרד המשפטים למשרד לביטחון פנים יש שיתוף פעולה מצויין.

עליזה לביא: והמשטרה.

עליזה לביא: אני אמרתי מיני, בנושא הזה של הכרטיסים.

עליזה לביא: כי יקח זמן.

עליזה לביא: ברמה שקראנו וקראנו גם לשרים, אבל כאן אנחנו נמצאים.

עליזה לביא: ואתם ביניכם עם שיתוף הפעולה, עם ההיכרות, עם ההבנה שצריך לעשות את זה אחרת.

עליזה לביא: אני מבקשת מכם, שבו אתם, בצוות מצומצם, כולל עיריית תל אביב ותראו איך במציאות הקיימת כן אפשר לעשות את זה.

עליזה לביא: שבו ותחזרו אלינו תוך חודש עם תשובה.

עליזה לביא: משרד המשפטים, פרקליטות, עיריית תל אביב והמשטרה.

עליזה לביא: יש לכם, אתם אנשי השטח, גם עם האנשים שלך.

עליזה לביא: יש ידע, יש דעת, יש ניסיון, יש הבנה.

עליזה לביא: אתם יכולים לעשות את זה.

עליזה לביא: את יכולה אחרי זה, יחד איתנו, לצאת בקריאה לחודש טיהור בעיריית תל אביב.

עליזה לביא: אני מבקשת מכם, אני מבקשת מכם, אני לא יכולה לדרוש, אני יכולה לבקש, אחרי ההבנה שנוצרה כאן בדיון היום, שבו כישיבת המשך מצומצמת לישיבה פה היום ותחזרו אלינו בבקשה תוך חודש עם מסקנות שאני מניחה שבסופו של דבר גם השרים יאמצו אותן.

עליזה לביא: תודה רבה לכולם.

עליזה לביא: המשך יום נעים.